On the Temptation of Christ - ܥܲܠ ܕܪ̈ܵܘܗܝ ܕܡܵܪܲܢ
author: Narsai
created: Second half of the fifth century CE
language: syr
availability: Creative Commons — Attribution 4.0 International — CC BY 4.0 https://creativecommons.org/licenses/by/4.0/ [This electronic edition is designed for open access reuse. The Syriac base text is in the public domain. The TEI XML edition is copyrighted by James E. Walters and is released under a Creative Commons Attribution 4.0 International Public License (CC BY 4.0).] [The HTML page is copyrighted by Vanderbilt University and released under a under a Creative Commons Attribution 4.0 International Pu (http://creativecommons.org/licenses/by/4.0/)

ܥܲܠ ܕܪ̈ܵܘܗܝ ܕܡܵܪܲܢ

ܡܐܡܪܐ: ܝܙ܀ ܥܲܠ ܕܪ̈ܵܘܗܝ ܕܡܵܪܲܢ܀
ܬܘܼܒܼ ܐ̄ܚܪܹܢܵܐ ܕܝܼܠܹܗ ܟܲܕܼ ܕܝܼܠܹܗ:
ܡܸܐܡܪܵܐ ܕܲܫܒܲܬܲܥܣܲܪ ܕܥܲܠ ܕܪ̈ܘܗܝ ܕܡܵܪܢ܀
ܘܡܸܬܼܐ̱ܡܲܪ ܒܨܵܘܡܵܐ܀
ܬܘܼܒܼ ܐ̄ܚܪܹܢܵܐ ܕܝܼܠܹܗ ܟܲܕܼ ܕܝܼܠܹܗ
ܡܸܐܡܪܵܐ ܕܲܫܒܲܬܲܥܣܲܪ
ܕܥܲܠ ܕܪ̈ܘܗܝ ܕܡܵܪܢ܀
ܘܡܸܬܼܐ̱ܡܲܪ ܒܨܵܘܡܵܐ܀

:ܐܵܕܲܡ ܨܲܠܡܵܐ ܡܲܠܵܠܵܐ
ܕܪܲܟܒܹܗ ܩܵܠܵܐ ܡ̣ܢ ܥܲܦܪܐ.
:ܐܝܼܩܵܪܵܐ ܕܫܝܛܘܼܬܼ ܡܸܕܪܹܗ
ܛܢܵܢܵܐ ܐܲܪܡܝܼ ܠܪ̈ܘܼܚܵܢܹܐ.
:ܒܢ̈ܬܼ ܩ̈ܠܐ ܕܐܸܬܼܡܲ̈ܠܲܠܝ ܗ̣̄ܘܲܝ̈
ܥܲܠ ܬܘܼܩܵܢܹܗ ܕܡܵܝܘܿܬܼܵܐ.
:ܒܢܘܼܪܵܐ ܕܲܚܣܵܡܵܐ ܫܓܼܪ̈ܝܗܝ
ܠܣܵܛܵܢܵܐ ܪܹܫܵܐ ܕܐܵܐܲܪ.
:ܒܛܝܼܠܘܼܬܼܵܐ ܕܥܲܠ ܬܘܼܩܵܢܹܗ
ܕܠܲܚܬܹܗ ܠܣܵܢܐܵܐ ܒܲܚܣܵܡܵܐ.
:ܫܸܡ ܨܲܠܡܵܐ ܨܲܠܡܵܐ ܕܐܸܬܼܝܲܩܲܪ ܒܹܗ
ܓܲܪܓܹܗ ܕܢܸܥܒܸܿܕ ܬܲܟܼܬܘܼܫܵܐ.
:ܡܲܢ̣ܘ ܠܲܡ ܗܵܢܵܐ ܫܝܼܛܵܐ
ܕܲܟܼܝܵܢܹܗ ܡ̣ܢ ܕܲܚܝܼܚܵܐ ܗ̄ܘ̣.
:ܕܡܼܬܼܡܲܠܲܟ ܥܲܠ ܬܘܼܩܵܢܹܗ
ܘܟܸܢ ܡܲܝܬܹܗ ܠܹܗ ܠܲܗܘܵܝܵܐ.
:ܘܲܕܼܪܲܒܐ ܘܠܵܐ ܡܸܬܼܡܲܫܚܵܐ
ܘܪܡܵܐ ܡ̣ܢ ܟܠ ܕܥܒܝܕ ܗ̄ܘ̣.
:ܕܨܲܠܡܵܐ ܗ̄ܘ̣ ܕܝܼܠܹܗ ܩ̇ܪܐ ܠܗ
ܠܡܵܐܢܵܐ ܕܲܓܼܒܼܝܼܠ ܡ̣ܢ ܡܸܕܼܪܵܐ.
:ܕܠܚܬܼܗ ܡܸܪܬܹܗ ܠܚܲܣܵܡܵܐ
ܘܛܲܝܸܒܼ ܢܲܦ̣ܫܹܗ ܠܬܲܟܼܬܘܼܫܵܐ.
:ܘܲܠܒܸܫ ܙܲܝܢܵܐ ܕܨܢ̈ܥܬܿܐ
ܕܢܲܩܪܸܒܼ ܥܲܡܹܗ ܕܲܦܫܝܼܛܵܐ.
:ܒܥܘܼܬܵܕܼ ܢܸܟܼܠܹܗ ܚܵܐ̇ܪ ܗ̄ܘ̣ܵܐ
ܒܵܪܘܿܝܵܐ ܡ̣ܢ ܫܘܼܪܵܝܵܐ.
ܘܝܲܗܵܒ̣ ܠܹܗ ܐܲܬܼܪܵܐ ܕܢܸܬܼܟܲܬܹܿܫ
ܥܲܡ ܨܲܠܡܹܗ ܠܒܼܘܼܚܪܢ ܢܲܦ̣ܫܹܗ.
:ܚܵܒܼ ܨܲܠܡܹܗ ܕܦܓܼܢܝܐ
ܡ̣ܢ ܨܢܵܥܵܢܹܗ ܕܲܢܟܼܝܼܠܵܐ.
:ܘܕܲܕܼܢܹܗ ܒܢܝܼܪܵܐ ܕܲܚܛܝܼܬܼܵܐ
ܘܫܲܥܒܸܿܕܼ ܡܵܘܬܐ ܚܹܐܪܘܼܬܹܗ.
:ܗܘ̤ܵܬܼ ܠܹܗ ܡܲܦܵܘܼܠܬܼܵܐ
ܪܲܒܿܐ ܚܸܕܡܲܬܼ ܫܲܒܼܪܘܼܬܹܗ.
:ܘܗܦܟ ܩܛܪܓܼ ܨܸܒܝܢܗ
ܕܟܲܕܼ ܫܲܪܝܵܐ ܗ̄ܘ̣ ܫܲܥܒܸܿܕܼ ܢܲܦ̣ܢܹܗ.
:ܠܕܝܼܢܵܐ ܥܲܠ̣ ܥܲܡ ܚܹܐܪܘܼܬܹܗ
ܘܩܛܪܓܼ ܘܐܟܿܣ ܚܘܫܒܘ̈ܗܝ.
:ܕܐܠܘ ܥܲܙܝܼ ܒܐܓܘܢܐ
ܟܠܝܼܠܵܐ ܕܫܘܼܒܼܚܵܐ ܢܣܸ̇ܒ ܗ̄ܘ̣ܵܐ.
:ܡܠܹܐ ܙܲܒܼܢܵܐ ܚ̣ܒܼ ܡ̇ܝܘܬܼܵܐ
ܘܩܲܠܝܼܠ ܐܲܡܠܸܟ ܡܵܪܘܿܕܼܵܐ.
ܘܲܗܘ̤ܵܬܼ ܥܸܠܲܬܼ ܣܲܟܼܠܘܼܬܼܵܐ
ܝܘܼܠܦܵܢܵܐ ܠܲܕܼ ܒܵܬܲܪܟܸܢ.
:ܣܓ̇ܝ ܚܲܟܡܬ̤ ܡܦܘܼܠܬܐ
ܕܪܫ̣ ܛܘܫܡܢ ܠܲܒܼܢܲܝ̈ ܓܸܢܣܹܗ.
:ܕܒܲܚܛܝܼܬܼܵܐ ܩܢ̣ܵܘ ܒܘܼܝܵܢܵܐ
ܕܢܼܗܘܘܿܢ ܣܢ̈ܐܐ ܠܚܛܝܼܬܐ.
:ܠܝܘܼܬܼܪܵܢ ܥܒܕܗ̇ ܒܪܘܝܐ
ܠܣܲܟܼܠܘܼܬܹܗ ܕܪܲܫ̣ ܫܪ̈ܒܬܢ.
:ܕܓܠ̣ܐ ܒܗ̇ ܥܲܠ ܚܐܪܘܬܢ
ܕܠܵܐ ܢܸܬܼܥܲܕܲܠ ܒܓܼܒܝܠܬܢ.
:ܝܕ̇ܥ ܗ̄ܘ̣ܵܐ ܩܕܼܵܡ ܬܘܼܩܵܢܲܢ
ܕܗܵܕܹܐ ܥܵܕܼܪܵܐ ܠܲܟܼܝܵܢܲܢ.
:ܕܡܵܐ ܕܚܒ̣ ܒܨܝܢ ܚܐܪܘܬܗ
ܢܸܫܐܲܠ ܡܸܢܹܗ ܙܵܟܼܘܼܬܼܵܐ.
:ܘܟܲܕܼ ܕܝܼܠܹܗ ܗܝ̤ ܙܵܟܼܘܼܬܼܵܐ
ܝܹܿܗܒܵܗ̇ ܠܫܘܼܠܛܵܢ ܚܹܐܪܘܼܬܹܗ.
:ܕܢܹܐܠܲܦ ܕܲܟܼܡܵܐ ܡܲܚܸܒܼ ܠܹܗ
ܠܲܟܼܝܵܢܲܢ ܡܸܛܠ ܨܲܠܡܹܗ
:ܒܝܲܕܼ ܚܹܐܪܘܼܬܼܢ ܚܲܟܸܿܡ ܠܲܢ
ܡ̣ܢ ܫܘܼܪܵܝܵܐ ܕܬܼܘܼܩܵܢܲܢ.
:ܘܡܸܢܹܗ ܕܲܟܼܝܵܢܲܢ ܝܲܗܒ̣ ܠܲܢ
ܦܵܪܘܿܩܵܐ ܒܫܘܠܲܡ ܙܲܒܼܢܹ̈ܐ.
:ܒܬܼܘܼܩܵܢ ܐܵܕܼܵܡ ܩܲܕܼܡܵܝܵܐ
ܩܪܢ ܒܲܫܡܵܐ ܫܐܝܼܠܵܐ ܕܨܲܠܡܵܐ.
:ܘܒܲܕܼܒܼܝܼܠܹܗ ܕܐܵܕܼܵܡ ܕܲܬܼܪܹܝܢ
ܫܲܪܪܹܗ ܠܲܫܡܵܐ ܒܥܒܕܐ.
:ܡܸܢܹܗ ܕܲܟܼܝܵܢܲܢ ܪܲܟܸܿܒܼ
ܨܲܠܡܵܐ ܕܕܼܵܡ̇ܐ ܠܩܲܕܼܡܵܝܵܐ.
:ܕܲܢܚܵܘܹܐ ܕܠܵܐ ܡܲܣܠܹܗ ܠܹܗ
:ܠܟܼܝܵܢܲܢ ܡܸܛܠ ܕܲܚܛ̣ܐ
:ܒܠܘܼܚܵܡܵܐ ܫܕܵܝܗܝ ܠܟܝܢܢ
ܠܐܟܣܘܪܝܐ ܕܚܛܝܼܬܼܵܐ.
ܘܲܒܼܪ̈ܚܡܹܐ ܚܵܢܹܗ ܠܓܸܢܣܲܢ: ܒܝܲܕܼ ܡܸܨܥܵܝܵܐ ܒܲܪ ܓܸܢܣܲܢ.
:ܠܵܐ ܫܠ݂ܲܚ ܨܐܕܝܢ ܪ̈ܘܚܵܢܹܐ
ܕܢܲܦܢܘܼܢܲܢ ܨܝܕܼ ܝܲܕܼܥܬܹܗ.
:ܗܘ̤ ܫܲܝܸܢ ܠܲܢ ܥܲܡ ܝܵܬܹܗ
ܒܡܸܨܥܵܝܘܼܵܬܐ ܕܪܹܫܝܼܬܲܢ.
:ܠܫܘܼܪܵܪܵܐ ܕܲܫܡܵܐ ܕܨܲܠܡܵܐ
ܕܝܩܪܢ ܒܗ ܡ̣ܢ ܫܘܼܪܵܝܵܐ.
:ܨܵܪ ܨܲܠܡܵܐ ܒܓܼܘ ܗܕܡ̈ܐ
ܘܲܥܡ݂ܲܪ ܒܹܗ ܨܠܸܡ ܐܝܼܬܼܘܼܬܹ[...]
ܠܵܐ ܨܵܪܹܗ ܡ̣ܢ ܣܡܡܢܹ̈ܐ.
ܕܡܸܬܼܡܕܹܝܢ ܒܙܪܥ ܐܢܫܐ.
ܒܚܝܠ ܪܘܚܐ ܪܟܸܿܒܼ ܥܒܕܗ.
ܡܸܢܹܗ ܕܡܕܪܐ ܐܢܫܝܐ.
:ܪܟܒ ܦܓܪܐ ܒܚܝܠ ܦܲܓܼܪ̈ܐ
ܘܢܦ̣ܚ ܢܲܦ݂ܫܵܐ ܒܚܝܹܠ ܪܘܼܚܵܐ.
:ܘܓܲܡܪܹܗ ܒܟܼܠܗܹܝܢ ܕܲܟܼܝܵܢܵܐ
ܒܒܛܢܐ ܘܝܠܕܐ ܩܬܲܪܒܿܝܼܬܼܵܐ.
:ܢܣܝܗ ܒܚܫ̈ܐ ܘܚܫܘܼܫ̈ܐ
ܒܟܲܦܢܵܐ ܘܨܲܗܝܵܐ ܐܲܝܟ ܟܠܢܫ.
:ܘܛܲܝܒܹܗ ܕܢܸܥܒܸܿܕܼ ܬܲܟܼܬܼܘܼܫܵܐ
ܥܲܡ ܚܲܣܝܼܢܵܐ ܚܠܵܦ ܓܸܢܣܹܗ.
:ܒܟܼܠܗܹܝܢ ܕܐܵܕܼܵܡ ܐܸܫܬܵܘܬܦ
ܒܕܡܘܼܬܼ ܐܕܼܡ ܩܲܕܡܵܝܵܐ.
:ܚܛܝܼܬܼܵܐ ܒܠܚܘܿܕ ܠܵܐ ܫܚܡܲܫ
ܕܲܒܼܚܹܝܠ ܪܘܼܚܵܐ ܐܸܬܼܢܲܨܲܚ.
:ܩ̈ܠܐ ܚܕܬ̈ܐ ܕܐܸܬܼ ܡܲܠܲܠ
ܒܒܲܛܢܹܗ ܘܝܲܠܕܹܗ ܘܥܡܕܡ.
:ܫܲܓܼܫܘܼܗܝ ܣܲܓܝܼ ܠܝܣܵܡܵܐ
ܘܙܵܥ̣ܘ ܣܸܕܼܪܹ̈ܐ ܕܚܝܠܘ̈ܬܗ.
:ܒܐܲܝܼܩܵܪ ܬܘܼܩܢܗ ܕܐܵܒܼܵܡ
ܚܣ݂ܲܡ ܒܐܵܕܼܵܡ ܘܐܲܩܪܸܒܼ.
:ܘܒܲܫܒܼܚ̈ܬܹܗ ܕܒܲܪ ܐܕܹܡ
ܐܸܬܼܡܪܡܪܡ ܘܣܥ̣ܪ ܙܲܝܢܹܗ.
:ܩܵܠ ܓܲܒܼܪ ܝܼܐܝܹܠ ܐܲܥܝܼܩܹܗ
ܟܲܕܼ ܡܠܸܠ ܥܲܡ ܝܠܕܬܗ.
:ܕܥܬܹܝܕܼܵܐ ܬܩܒܠ ܒܛܢܐ
ܒܙܢܵܐ ܚܕܬܼܐ ܕܠܵܐ ܙܲܪܥܐ.
:ܣܝܒܿܪ̈ܬܼܐ ܕܐܲܟܼܪܸܙܘ ܒܐܪܥܐ
ܪ̈ܘܼܚܵܢܹܐ ܒܝܘܿܡ ܡܵܘܠܵܕܹܗ.
:ܒܲܕܼܡܘܼܬܼ ܓܹܐܪܹ̈ܐ ܐܸܬܼܩܲܒܲܥܘܼ
:ܒܟܼܠܹܗ ܚܲܝܠܹܗ ܕܡܲܫܪܝܼܬܹܗ
:ܫܡ̣ܥ ܬܘܼܒܼ ܩܵܠܵܐ ܕܲܒܼܚܘܼܪܒܿܐ
ܕܗܵܐ ܐܡܪܐ ܡܕܲܟܿܐ ܡܘܼܡܹ̈ܐ.
:ܘܛܲܝܸܒܼ ܢܲܦ̣ܫܹܗ ܠܬܲܟܼܬܼܘܼܫܵܐ
ܕܠܵܐ ܢܸܙܕܲܕܼܩܘܼܢ ܚ̈ܛܵܝܹܐ.
:ܒܪܬܼ ܩܵܠܹܗ ܕܐܲܒܼܐ ܕܠܚܬܹܗ
:ܛܵܒܼ ܡ̣ܢ ܩ̈ܠܐ ܩܕܼܡ̈ܝܐ
:ܕܡܲܟܼܪܸܙ ܗ̄ܘ̣ܵܐ ܕܗܵܢ̇ܘ ܚܲܒܿܝܼܒܼܝ
ܘܲܒܼܪܵܐ ܕܓܼܡ̇ܪ ܨܒܼܝܢܹܗ.
:ܚܕܬܝܢ ܗ̄ܘ̣ܵܘ ܩ̈ܵܠܹܐ ܕܡܲܠܸܠܘ
ܟܵܪ̈ܘܵܙܘܗܝ ܥܲܠ ܓܸܠܝܵܢܹ̈ܐ.
:ܘܡܥܠܝ̈ܢ ܗܼ̄ܘ̣̈ܝ ܡ̣ܢ ܐܢܫ̈ܐ
ܢܫܝܘ̈ܬܐ ܕܥܲܠ ܕܢܚܹܗ.
:ܗܵܠܹܝܢ ܙܲܩܬܼܘܼܗܝ ܠܲܢܟܼܝܼܠܵܐ
ܘܐܲܙܝܼܠܘܼܗܝ ܛܒ̈ܐ ܚܲܕܬ̈ܐ.
:ܘܫܲܪܝܼ ܝܼ̇ܩܸܕܼ ܒܲܚܣܵܡܵܐ
ܛܵܒܼ ܡ̣ܢ ܙܲܒܼܢܵܐ ܩܲܕܼܡܵܝܵܐ.
:ܝܲܨܪܹܗ ܒܹܗ ܡܸܬܿܕܲܡܲܪ ܗ̄ܘ̣ܵܐ
ܥܲܠ ܗܵܠܹܝܢ ܕܐܼܬܼܡ̈ܲܠܲܠܝ ܗ̄ܘ̣̈ܝ.
:ܕܡܐ ܕܚ̣ܙܵܐ ܦܓܼܪܐ ܕܐܢܫܵܐ
ܫܡ̣ܥ ܡ̈ܠܐ ܕܪ̈ܡܵܢ ܡܸܢܹܗ.
:ܡܢ̣ܘ ܟܲܝ ܗܵܢܵܐ ܫܝܼܛܵܐ
ܡܵܝܘܿܬܼܵܐ ܡܥܲܛܸܦ ܚܲܫܹ̈ܐ.
:ܕܡܫܲܓܢܝܼܢ ܩ̈ܠܐ ܕܲܥܠܵܘܗܝ
ܘܠܵܐ ܕܡ̇ܝܢ ܠܟܢ̈ܬܗ.
:ܟܝܵܢܵܐ ܡܸܢܹܗ ܕܟܼܝܵܢܵܐ
:ܡܲܦܪܹܐ ܒܥܸܠܲܬܼ ܙܘܼܘܵܓܹܿܐ
:ܘܠܹܗ ܙܪܥܹܗ ܩܠܐ ܒܟܲܪܣܵܐ
ܠܒܲܪ ܡ̣ܢ ܙܲܪܥܵܐ ܐܢܵܫܵܝܵܐ.
:ܒܲܫܡܵܐ ܫܐܝܼܠܵܐ ܕܲܒܼܪܘܼܬܼܵܐ
ܩܪ̣ܐ ܐܢܘܢ ܠܒܢܝ̈ ܓܸܢܣܹܗ.
:ܘܒܲܫܡܵܐ ܕܲܒܼܪܘܼܬܼܐ ܕܝܠܗ
ܐܵܝܣܸܦ ܘܲܩ̣ܪܵܝܗܝ ܚܲܒܿܝܼܒܼܵܐ.
:ܝܲܗ̣ܒܼ ܛܲܝܒܲܘܼܬܼܵܐ ܠܲܕܼܠܝܼ̈ܠܹܐ
ܘܙܒܼܢܐ ܩܘܝܬ̤ ܨܐܕܝܗܘܢ.
:ܘܗܵܢܵܐ ܩܲܒܿܠܵܗ̇ ܠܡܵܘܗܲܒܼܬܼܵܐ
ܒܫܘܼܘܕܵܝܵܐ ܕܠܐ ܡܸܬܼܢܲܣܒܵܐ.
:ܐܢܵܫܵܐ ܗ̄ܘ̣ ܕܝܼܠܝܼܕܼ ܡ̣ܢ ܐܢܵܫܵܐ
:ܘܕܼܡ̇ܐ ܠܐܢܵܫܵܐ ܒܟܼܠ ܐܝܼܬܼܘܗܝ
ܟܡܵܐ ܐܸܢ ܥܸܠܲܝ ܬܘܼܩܵܢܹܗ.
:ܘܠܵܐ ܙܵܕܲܩ̇ ܠܝܼ ܕܐܸܬܼܪܦܐ
ܡ̣ܢ ܫܘܼܚܠܵܦ ܩܵܠܹ̈ܐ ܕܥܠܘܗܝ.
:ܒܙܲܝܢܵܐ ܕܪܓܬ̣ ܡܹܐܟܼܘܼܠܬܐ
ܙܵܕܡ ܠܝܼ ܕܐܲܩܪܸܒܼ ܥܲܡܹܗ.
:ܕܡܦܣ ܐ̄ܢܵܐ ܒܹܗ ܒܲܟܼܝܵܢܹܗ
ܩܐܸܣܝܼܪ ܗ̄ܘ̣ ܒܪ̈ܓܼܝܼܓܼܬܐ.
:ܒܗܠܝܢ ܡܸ̈ܠܟܐ ܡܒܲܝܵܐ ܗܘ̣ܵܐ
ܣܢܐܐ ܠܟܲܪܝܘܼܬܼ ܪܸܥܝܵܢܹܗ.
:ܟܲܕܼܒܥ̇ܐ ܗ̄ܘ̣ܵܐ ܕܲܒܼܚܘܼܪܒܿܐ
ܢܥܒܕܼ ܥܡܗ ܬܟܬܘܫܐ.
:ܪܓܬܼܦܹܐܪܐ ܥܵܗܸ̇ܕܼ ܗ̄ܘ̣ܵܐ
ܕܚܲܬܼܚܸܬܼ ܒܵܗ̇ ܠܐܵܕܼܡ ܩܕܡܐ.
:ܘܒܪܓܬܼ ܠܲܚܡܵܐ ܐܲܣܒܲܪ
ܕܚܣܸ̇ܢ ܠܹܗ ܠܐܵܕܼܵܡ ܕܲܬܼܪܹܝܢ.
ܝܲܗ̣ܒܼ ܠܹܗ ܐܲܬܼܪܵܐ ܒܵܪܘܝܵܐ:
:ܐܲܝܟ ܕܲܒܙܲܒܼܢܵܐ ܩܲܕܼܡܵܝܵܐ
:ܕܢܸܬܼ ܟܲܬܲܫ ܥܲܡ ܒܲܪ ܐܵܕܼܵܡ
ܐܲܦܩܹܗ ܠܚܘܪܒܲܐ ܠܲܐܬܼܠܹܝܵܛܐ.
:ܐܲܝܟ ܪܸܓܿܬܹܗ ܕܩܵܛܸ̇ܠ ܐ̄ܢܵܫܵܐ
ܘܝܲܗܒ̣ ܠܹܗ ܓܼܪܓܹܐ ܒܝܲܕܼ ܨܵܘܡܵܐ
:ܐܲܪܒܿܥܹܝܢ ܠܸܠܝ ܐܝܡܵܡܹ̈ܐ
ܒܠܲܚܡܵܐ ܪܓܼܝܼܓܼ ܗ̄ܘ̣ܵܐ ܕܲܢܢܣܝܘܗܝ܀
:ܒܗܵܘ̇ ܫܕܼܠܵܐ ܕܩܲܪܸܒܼ ܠܐܵܕܼܵܡ
ܘܕܲܚܙܵܬ̤ ܢܸܟܼܠܹܗ ܛܲܝܼܒܘܼܬܼܵܐ.
:ܙܲܝܸܢܬܹܗ ܒܨܵܘܡܵܐ ܠܩܘܼܒܼܠܹܗ
ܐܲܪܒܿܥܝܼܢ ܝܵܘܡ̈ܬܐ ܒܚܘܼܪܒܵܐ.
ܙܲܝܢܵܐ ܕܢܸܟܼܠܹܗ ܣܥ̇ܪ ܗ̄ܘ̣ܵܐ.
ܘܡܲܣܲܟܹܿܐ ܗܘ̣ܵܐ ܕܢܸܫܕܹܐ ܒܹܗ.
ܓܹܐܪܵܐ ܕܪܸܓܲܬܼ ܡܹܐܟܼܘܼܠܹܬܐ.
:ܐܲܪܒܿܥܝܼܢ ܝܵܘܡܵܬܼ̈ܐ ܐܲܚܵܕܼܗ̇
ܠܒܹܝܬܼ ܬܲܟܼܬܘܼܫܐ ܕܐܲܬܼܠܝܛܐ.
:ܥܲܕܼ ܡܸܬܼܟܲܢܫܝܼܢ ܪ̈ܘܼܚܵܢܹܐ
ܚܙ̈ܝܐ ܕܐܬܼܠܝܛܘܼܬܼܵܐ
:ܒܫܘܼܠܵܡ ܐܲܪܒܿܥܝܼܢ ܝܵܘ̈ܡܵܬܼܵܐ
ܢܚܸܬܼܘ ܕܲܪܵܟܹ̈ܐ ܠܐܵܓܼܘܿܢܵܐ.
:ܐܲܬܼܠܹܝܛܵܐ ܕܙܲܕܝܼܩܘܼܬܼܵܐ
ܘܪܹܫܵܐ ܕܐܵܐܲܪ ܚܲܣܵܡܵܐ.
ܒܫܘܼܠܵܡ ܨܵܘܡܵܐ ܐܲܦܸܣ ܠܹܗ.
ܠܡܵܪܘܕܼܵܐ ܕܢܹܐܚܘܿܕܼ ܕܲܪܵܐ.
ܕܲܢܚܵܘܹܐ ܚܹܝܠ̣ ܙܵܟܼܘܼܬܹܗ
ܒܗܲܕܼܵܡܹ̈ܐ ܕܐܡܚܹܝܠ ܟܲܦܢܵܐ.
:ܒܥܸܠܲܬܼ ܠܲܚܡܵܐ ܐܸܬܼܩܲܪܲܒܼ
ܨܝܕ ܦܓܪܐ ܕܢܘ̇ܠ ܟܲܦܢܵܐ.
:ܟܲܕܼ ܣܵܒ̇ܪ ܗ̄ܘ̣ܵܐ ܕܢܓܲܕ ܠܗ
ܒܫܘܼܓܵܫܵܘ̈ܗܝ ܨܹܝܕ ܡܹܐܟܼܘܼܠܬܐ.
:ܗܵܐ ܠܲܡ ܙܲܒܼܢܵܐ ܕܡܸܬܼܒܲܥܝܵܐ
ܒܛܝܼܠܘܼ ܬܹܗ ܕܐܲܒ̣ܵܐ ܨܹܐܲܝܟ.
:ܐܸܢ ܕܲܒܼܪܵܐ ܐܲܢ̄ܬܿ ܫܲܪܝܼܪܵܐ
ܚܵܘܵܐ ܒܪܘܼܬܼܵܐ ܒܲܥܒܵܕܵܐ.
:ܒܚܘܼܪܒܿܐ ܐܝܼܬܼܝܟ ܕܡܢܟܼܪܝ
ܠܫܲܝܢܵܐ ܡܲܡܲܠܹܐ ܣܘܼܢܩܵܢܵܐ.
:ܘܲܫܚܝܼܩ ܦܲܓܼܪܵܐ ܡ̣ܢ ܟܲܦܢܵܐ
ܘܠܵܐ ܫܟܼܝܼܚܵܐ ܠܵܟ ܡܐܟܼܘܼܠܬܐ.
:ܦܩܘܿܕܼ ܠܟܝܼܫ̈ܐ ܡܸܫܬܿܡܥܝܼܢ
ܕܢܡܠܘܢ ܠܟ ܣܘܿܢܩܢܟ.
:ܫܲܚܠܸܦ ܟܹܐܦܹ̈ܐ ܠܘ̇ܬܼ ܠܲܚܡܵܐ
ܕܠܵܐ ܬܹܐ ܒܲܕܼ ܠܵܟ ܡ̣ܢ ܟܲܦܢܵܐ.
:ܐܸܡ݂ܲܪ ܡܸܠܬܐ ܒܫܘܼܠܛܵܢܵܐ
:ܐܲܝܟ ܕܲܦܐܹܐ ܠܩ̈ܠܐ ܕܥܠܝܼܟ
:ܕܠܟ ܢܸܬܼ ܡܲܠܹܐ ܣܘܼܢܩܵܢܵܐ
ܘܩ̈ܠܐ ܕܲܥܠܲܝܟ ܢܸܫܬܲܪܪܘܢ.
:ܠܵܐ ܥܣܩܵܐ ܠܚܲܝܠܵܐ ܕܲܩܢܹܐ ܐܢ̄ܬܿ
ܕܬܸܥܒܸܿܕܼ ܡܸܕܹܡ ܡ̣ܢ ܡܸܕܲܡ.
:ܕܗܵܐ ܐܵܦ ܟܹܐܢ̈ܐ ܩܕܡ̈ܝܐ
ܦܲܩ݂ܲܕܼܘ ܠܟܼܝ̈ܢܐ ܐܸܫܬܲܚܠܲܦܘ
:ܐܘ ܠܨܢܥܬܹ̈ܐ ܕܢܟܼܝܼܠܵܐ
ܕܟܣܝܐ ܒܗܹܝܢ ܟܵܦܘܿܪܘܼܬܼܵܐ.
ܟܲܕܼ ܡܲܚܸܬܼ ܡ̣ܢ ܨܹܝܕܼ ܩܘܼܫܬܵܐ
:ܠܛܘܿܥܝܲܝ ܕܝܼܠܹܗ ܠܫܵܡܘܼ̈ܥܵܘܗܝ
:ܐܘ ܦܘܼܪ̈ܣܹܐ ܕܪܲܟܸܿܒܼ ܢܸܟܼܠܵܐ
ܘܦܲܪܣܝܼ ܐܢܘܢ ܫܲܪܝܼܪ̈ܐ.
:ܐܘ ܦܚ̈ܐ ܕܛܡ݂ܲܪ ܙܹܐܦܵܐ
:ܘܲܦܣ݂ܲܩ ܐܢܘܢ ܩܲܠܝܼܠܐ
:ܢܚܸܬܼ ܐܲܬܼܠܝܵܛܐ ܦܓܪܢܐ
ܠܐܵܓܼܘܿܢܵܐ ܥܲܡ ܪܘܼܚܵܢܵܐ.
:ܘܚܒ̣ ܪܘܼܚܵܢܵܐ ܩܲܠܝܼܠܵܐ
ܡ̣ܢ ܦܓܼܪܢܐ ܝܩܝܪܐ.
:ܒܚܘܼܡܣܵܢܵܐ ܕܡ̣ܢ ܡܹܐܟܼܘܼܠܬܐ
ܐܲܩܪܸܒܼ ܥܲܡܹܗ ܒܝܲܕܼ ܙܵܘ̈ܥܹܐ.
:ܘܕܼܵܫܹ݂ܗ ܒܲܐܪܥܵܐ ܠܩܲܠܝܠܼܵܐ
ܝܲܩܝܼܪܵܐ ܠܒܼܝܼܫ ܗܲܕܵܡܹ̈ܐ.
:ܐܸܚܲܕܼ ܪܘܼܚܵܐ ܠܗܲܕܵܡܹ̈ܐ
ܦܪܵܘܿܚܵܐ ܠܝܲܩܝܼܪ ܓܘܼܫܡܵܐ.
:ܘܠܵܐ ܣܲܝܒܲܪ ܐܲܚܕܹܗ ܪܝܼܝܵܐ
ܠܦܲܓܼܪܵܢܵܐ ܩܢܹܐ ܩܢܹܐ ܪܘܼܟܵܒܼܵܐ.
:ܩܵܠܵܐ ܒܲܠܚܘܿܕܲ ܐܲܙܥܸܩ ܒܹܗ
ܦܲܓܼܪܢܐ ܒܪܘܼܚܵܢܵܝܵܐ.
:ܘܐܸܬܼܒܲܠܗܝܼ ܪܹܫܵܐ ܕܐܵܐܲܪ
ܡ̣ܢ ܦܸܬܼܓܼܵܡܹܗ ܕܥܲܦܪܵܢܵܐ.
:ܠܡܸܠܬܼܵܐ ܣܲܚܦܹܗ ܠܡܵܪܘܲܕܵܐ
ܘܠܵܐܩܵܡ݂ܲܬ̤ ܪܸܓܼܠܹܗ ܒܐܲܪܥܵܐ.
:ܕܲܡܨܹܐ ܗ̄ܘ̣ ܦܸܬܼܓܼܵܡ ܒܵܪܘܿܝܵܐ
ܕܢܲܚܹܐ ܠܐܢܫ̈ܐ ܕܠܵܐ ܐܘܼܟܼܠܵܐ.
:ܝܵܕܲܥ̇ ܐ̄ܢܵܐ ܕܚܝܹܠ ܒܵܪܘܿܝܵܐ
ܡܲܡܠܹܐ ܣܘܼܩܢܵܢ ܡܵܝܘܬܹ̈ܐ.
:ܐܸܠܵܐ ܠܡܸܫܐܲܠ ܥܘܸܕܪܵܢܵܐ
ܒܢܸܣܝܵܢܵܐ ܕܠܵܐ ܡܸܬܼܒܲܥܝܵܐ.
:ܙܸܠ ܝܼܠܲܦ ܡ̣ܢ ܩܲܕܼܡܵܝܹ̈ܐ
ܕܢܣܲܝܼܘ ܟܲܕܼ ܒܵܓܼ ܡܹܐܟܼܘܼܠܬܐ.
:ܕܐܵܘܒܸܿܕܼ ܐܸܢܘܿܢ ܢܸܣܝܵܢܵܐ
ܕܦܘܼܠܵܓܼܐ ܕܪܸ̈ܥܝܵܢܲܝܗܘܿܢ.
:ܠܐ ܬܸܩܪܲܒܼ ܠܝܼ ܚܘܼܬܼܚ̈ܵܬܹܐ
ܒܐܸܣܟܹܿܝܡ ܪܵܚܹ̇ܡ ܚܵܘܣܢܵܐ.
:ܝܼܵܕܲܥ̇ ܐ̄ܢܵܐ ܕܡܵܘܬܵܐ ܡܵܘܠܸܕܼ
ܡܸܠܟܵܡ ܠܐܲܝܢܵܐ ܕܫܵܡ̇ܥ ܠܹܗ.
ܠܵܐ ܬܵܘܫܸܛ ܠܝܼ ܒܝܲܕܸ ܐܘܼܠܵܐ:
ܣܲܡ ܡܵܘܬܿܐ ܕܩܲܛܠܹܗ ܠܐܵܕܼܵܡ.
:ܕܲܓܵܠܘܼܬܼܵܐ ܗ̄ܘ̣ ܦܵܬܼܪܵܟ
ܙܹܠ ܐܸܬܼܒܲܣܲܡ ܡ̣ܢ ܕܝܼܠܵܟ.
:ܚܵܒܼ ܚܲܣܝܒܐ ܕܐܸܬܼܢܲܨܚ
ܒܩܪ̈ܒܐ ܥܲܡ ܣܲܓܼܝܹ̈ܐܹܐ.
:ܘܲܙܟ̣ܵܐ ܚܲܕܼ ܡ̣ܢ ܚܵܝܵܒܹ̈ܐ
ܒܝܲܕܸ ܙܲܝܢܵܐ ܪܘܼܚܵܢܝܵܐ.
:ܣܠܸܩ ܡܵܪܘܕܼܵܐ ܟܲܕܼ ܒܲܗܝܼܬܼ
ܡ̣ܢ ܐܵܓܼܘܿܢܵܐ ܩܲܕܼܡܵܝܵܐ.
:ܘܚܲܠܸܦ ܕܘܟܲܬܼ ܬܲܟܼܘܼܫܵܐ
ܘܙܲܝܢܵܐ ܠܩܸܐܪܣܵܐ ܬܪܲܝܵܐ.
:ܠܣܲܒܼܪܵܐ ܣܪܝܼܩܵܐ ܡܣܲܟܹܿܐ ܗ̄ܘ̣ܵܐ
ܘܡ̣ܢ ܬܲܟܼܬܘܼܫܵܐ ܠܣܲܟܼܬܘܼܫܵܐ.
:ܟܲܕܼ ܣܵܒܼ̇ܪ ܗ̄ܘ̣ܵܐ ܕܩܲܝܵ̈ܡܝܼܢ
ܚܲܫܹ̈ܐ ܕܨܵܝ̇ܕܝܢ ܩ̈ܠܝܠܐ.
:ܐܸܢ ܗܘ̤ ܕܣܲܪ ܥܲܠ ܠܲܚܡܵܐ
ܘܕܵܫܹܗ ܠܟܲܦܢܵܐ ܒܚܘܼܟܣܵܢܵܐ.
:ܒܥܸܩܪܵܐ ܕܪܸܚܡܲܬܼ ܟܸܣܦܵܐ
ܡܫܲܗܹܐ ܐ̄ܢܵܐ ܚܹܝܠ ܚܘܼܡܣܵܢܹܗ.
:[ܘ]ܡܵܐ ܐܸܢ ܒܲܣܲܪ ܥܲܠ ܟܲܦܢܵܐ
ܘܐܲܫܝܼܛ ܪܸܓܲܬܼ ܡܹܐܟܼܘܼܠܬܐ.
:ܡܵܝܘܿܬܼܵܐ ܗ̄ܘ̣ ܒܲܪ ܡܵܝܘܿܬܹ̈ܐ
ܕܡܵܐ ܕܲܙܟ̣ܵܐ ܚܵܒܼ ܒܐܲܚܪܹܬܿܐ.
:ܙܟ̣ܵܘ ܣܲܓܼܝܼܐܹ̈ܐ ܒܝܲܕܼ ܨܵܘܡܵܐ
ܘܚܲܝܸܒܼ ܐܸܢܘܿܢ ܡܵܡܘܲܢܵܐ.
:ܫܛ̣ܵܘ ܣܲܓܿܝܼܐܹ̈ܐ ܠܚܲܡܪ̈ܵܢܹܐ
ܘܐܲܪܘܝܼܬܼ ܐܸܢܘܿܢ ܒܲܚܣܡܵܐ.
:ܒܥܸܩܵܪܐ ܕܪܸܚܡܲܬܼ ܟܸܣܦܵܐ
ܙܵܕ̇ܩ ܠܝܼ ܕܐܲܩܪܸܒܼ ܥܲܡܹܗ.
:ܕܡܸܢܹܗ ܫܵܘܚ̈ܵܢ ܒܝܼܫ̈ܬܼܵܐ
ܘܛܵܥܢ̈ܢ ܦܹܐܪܹ̈ܐ ܕܚܛܝܼܬܼܵܐ.
:ܒܪܸܚܡܲܬܼ ܟܸܣܦܵܐ ܨܵܒܹ̇ܐ ܗ̄ܘ̣ܵܐ
ܕܢܸܥܒܸܿܕܼ ܥܲܡܹܗ ܬܲܟܼܬܘܼܫܵܐ.
:ܘܲܪܓܼܝܼܓܼ ܗ̄ܘ̣ܵܐ ܕܲܒܼܪܹܫ ܛܘܼܪܵܐ
:ܢܚܵܘܹܝܘܗܝ ܫܘܼܦܪܐ ܕܩܸܢܝܵܢܹ̈ܐ
:ܝܲܗ̤ܒ ܠܹܗ ܪܸܓܿܬܼܵܐ ܒܵܪܘܿܝܵܐ
ܕܝܵܕܥ̇ ܗ̄ܘ̣ܵܐ ܕܗܵܕܹܐ ܒܵܥܹ̇ܐ.
:ܘܐܲܣܩܹܗ ܠܛܘܼܪܵܐ ܠܐܲܬܼܠܝܼܵܛܐ
ܕܢܹܐܚܘܿܕܼ ܕܲܪܵܐ ܥܲܡ ܒܝܼܫܵܐ.
:ܥܒ݂ܲܕܼ ܡܵܪܘܿܕܼܵܐ ܐܲܝܛ ܕܲܡܵܥܕܼ
ܕܼܡܘ̈ܬܐ ܒܡܹܐܚܲܕܼ ܥܲܝܢܹ̈ܐ.
:ܘܚܵܘܝܼ ܫܘܼܦܪܵܐ ܕܩܢܝܼܵܢܹ̈ܐ
ܘܬܵܓܼܵܐ ܘܫܘܼܠܛܵܢ ܡܲܠܟܿܘܼܬܼܵܐ.
:ܠܵܐ ܗ̄ܘ̣ܵܐ ܫܪܵܪܵܐ ܘܨܒܼܘ̈ܬܼܵܐ
ܚܵܘܝܼ ܣܵܢܐܵܐ ܠܚ̇ܙܐ ܟܠ.
:ܐܸܠܵܐ ܒܕܼܘܼܡܝܵܐ ܕܠܵܐ ܫܲܪܝܼܪ
ܟܲܢܸܫ ܥܵܠܡܵܐ ܘܛܵܒܼ̈ܬܹܗ.
:ܒܦܲܢܛܵܝܼܵܐ ܚܵܘܝܼ ܠܹܗ
ܕܸܡܘ̈ܬܼܵܐ ܕܠܵܐ ܫܪܝܪ̈ܢ.
:ܟܲܕܼ ܡܲܗܸܠ ܒܹܗ ܚ̇ܙܐ ܟܠ
ܒܛܥܢܝ̈ܬܗ ܕܙܹܐܦܵܢܵܐ.
:ܗܘ̤ ܡܚܵܘܹܐ ܗ̄ܘ̣ܵܐ ܕܸܡܘ̈ܬܼܵܐ
ܒܼܬܸܢܘܲܝ ܕܲܟܲܒܲܪ ܢܲܛܥܹܐ ܗ̄ܘ̣ܵܐ.
:ܘܲܡܫܝܼܚܵܐ ܒܥܲܝܼܢܵܐ ܟܣܝܼܵܬܐ
ܡܸܬܼܒܲܩܹܐ ܗ̄ܘ̣ܵܐ ܒܗܲܓܵܓܼܵܘ̈ܗܝ.
:ܣ݂ܕܪ ܕܗܒܼܐ ܟܕܼ ܠܐ ܐܝܼܬܼܘܗܝ
ܘܣܵܡ̣ ܬܵܓܼܵܡ ܟܲܕܼ ܠܵܐ ܫܪܝܼܪ.
:ܘܐܲܩܝܼܡ ܣܸܕܼܪܹ̈ܐ ܘܫܘܼܠܛܵܢܹ̈ܐ
ܟܲܕܼ ܠܲܝܬܿ ܩܵܠܵܐ ܕܲܡܛܲܟܲܣ.
ܗܵܠܹܝܢ ܟܠܗܹܝܢ ܠܵܟ ܐܸܬܸܿܠ
ܐܸܢܗܘ̤ ܕܬܸܦܸܠ ܬܸܣܓܘܿܕܼ ܠܝܼ.
:ܕܠܝܼ ܡܫܠܲܡ ܗܵܢ ܫܘܼܠܛܵܢܵܐ
ܘܲܠܡ̇ܢ ܕܐܸܨܒܲܐ ܝܗܸ̇ܒܼ ܐܢܐ.
:ܚܕܲܐ ܒܲܠܚܘܲܕܼ ܫܐ̇ܐ ܐ̄ܢܵܐ ܠܵܟ
ܘܠܝܼ ܝܲܩܲܪ ܐܸܢ ܨܵܒ̇ܐ ܐܲܢ̄ܬܿ.
:ܘܬܸܣܓܿܘܿܕܼ ܠܝܼ ܘܬܸܣܲܒܼ ܬܵܓܼ̈ܐ
ܘܢܲܡܠܸܟ ܥܲܠ ܟܠ ܫܘܼܠܛܵܢܵܟ.
:ܠܒܟ ܪܘܚܢܐ ܠܵܦܓܼܪܢܐ
ܒܐܝܼܪ̈ܝܐ ܕܪܚܡܬܼ ܟܸܣܦܵܐ.
:ܘܠܵܐ ܩܵܬܲܬ̤ ܐܝܼܕܲܐ ܕܪܘܼܚܵܐ
ܒܦܓܪܐ ܕܡܲܫܚܹܗ ܪܘܼܚܩܘܼܕܼܫܵܐ.
:ܬܠ̣ܵܐ ܨܒܝܢܗ ܦܓܼܪܵܢܐ
ܘܐܲܚܬܹܗ ܠܲܐܪܥܵܐ ܪܘܼܚܵܢܵܐ.
:ܘܲܬܼܗܲܪܘ ܟܸܢܫܹ̈ܐ ܫܡܲܝܵܢܹ̈ܐ
ܒܦܓܼܪܢܐ ܕܙܟܼܐ ܕܙܟ̣ܐ ܠܪܘܼܚܵܐ.
:ܡ̣ܡ ܐܲܬܼܠܹܝܛܵܐ ܦܓܼܪܵܢܐ
ܠܥܸܠ ܡ̣ܢ ܙܲܝܢܹܗ ܕܚܲܣܝܼܢܵܐ.
:ܘܕܼܫ̣ܗ ܝܲܩܝܼܪ ܗܲܕܵܡܹ̈ܐ
ܠܪܹܫܵܐ ܕܐܵܐܲܪ ܩܠܝܼܠܵܐ.
:ܒܩܵܠܵܐ ܒܲܠܚܘܿܕܲ ܐܲܙܝܥܹܗ
ܠܒܼܝܼܫ ܓܘܼܡܫܵܐ ܠܩܲܠܝܼܠ ܓܸܦܹ̈ܐ.
:ܟܬܼܝܼܒܼ ܗ̄ܘ̣ ܕܠܵܐ ܬܸܣܓܿܘܿܕܼ ܠܲܐܚܪܝܼܢ
ܐܸܠܵܐ ܠܡܵܪܵܝܵܐ ܒܲܠܚܘܿܕܲܘܗܝ.
:ܙܹܠ ܠܵܟ ܣܵܢܐܵܐ ܐܸܡ̣ܪ ܠܹܗ
ܠܵܐ ܬܸܚܛܘܼܦ ܫܸܡ ܒܵܪܘܿܝܵܐ.
:ܠܵܐ ܡܲܦܲܣ ܠܹܗ ܠܲܥܒܼܝܼܕܼܵܐ
ܠܡܸܣܲܒܼ ܣܸܓܼܕܲܬܼ ܥܵܒܼܘܕܼܵܐ.
:ܒܡܸܠܬܐ ܕܫܡܗ ܒܵܪܘܿܝܵܐ
ܦܲܟܗܵܗ̇ ܠܡܸܪܲܬܼ ܒܝܼܫܘܼܬܹܗ.
:ܘܐܲܫܕܹܗ ܠܟܼܵܣܵܐ ܕܡ̣ܙܓܼ ܠܹܗ
ܐܵܟܸ̇ܠ ܩܲܪܨܵܐ ܒܨܢܥܵܬܼ̈ܐ.
:ܟܬܼܝܼܒܼ ܠܲܡ ܕܲܠܡܵܪܝܵܐ ܬܸܣܓܿܘܿܕܼ
ܘܠܹܗ ܗܘ̤ ܒܲܠܚܘܿܕܲܘ ܬܸܦܠܘܚ.
:ܘܣܬܪܗ ܒܗܵܕܹܐ ܒܲܪܬܼ ܩܵܠܵܐ
ܠܒܸܢܝܵܢܵܐ ܕܪܲܘܸܒܼ ܙܹܐܦܵܐ.
:ܒܣܸܓܼܕܬܼ ܙܹܐܦܵܐ ܒܵܥܹ̇ܐ ܗ̄ܘ̣ܵܐ
ܕܲܢܛܹܠ ܝܘܗܝ ܒܵܬܼܪ ܫܘܼܓܵܒܵܘ̈ܗܝ.
:ܘܐܲܕܼܟܲܪ ܠܹܗ ܫܹܗ ܐܲܠܵܗܵܐ
:ܘܐܲܟܣܹܗ ܕܗܘ̤ ܠܵܘ ܐܲܠܵܗܵܐ ܗ̄ܘ̣
:ܠܚܲܕܼ ܠܲܡ ܙܵܕܼܩ ܬܵܘܕܲܝܼܬܐ
ܘܠܹܗ ܩܵܠܹܐ ܬܸܣܓܿܘܿܕܲ ܟܠܫܵܥ.
:ܠܵܐ ܬܚܛܙܿܦ ܠܵܟ ܡܵܪܘܕܼܵܐ
ܣܸܓܼܕܲܬܼ ܩܘܼܫܬܵܐ ܕܠܵܐ ܕܝܼܠܵܟ.
:ܒܚܹܝܠ ܪܘܼܚܵܐ ܘܫܸܡ ܐܲܠܵܗܵܬ
ܢܨܲܚ̣ ܐܲܬܼܠܝܼܛܵܐ ܦܲܓܼܪܵܢܵܐ.
ܘܡܲܕܲܟ ܪܵܘܡܵܐ ܕܡܲܪ̈ܵܚܹܐ.
:ܠܥܹܝܢ ܚܲܙ̈ܝܹܐ ܕܐܸܓܼܘܿܢܵܐ
ܚܲܕܼ ܕܲܪܵܐ ܒܪܓܬ ܠܲܚܡܵܐ.
ܐܸܚܲܕܼ ܥܲܡܹܗ ܕܦܲܓܼܪܢܐ.
:ܘܐܲܚܪܹܢܵܐ ܒܪܸܚܡܲܬܼ ܟܸܣܦܐ
ܘܚܲܕܼ ܒܲܬܼܪܲܝܗܘܿܢ ܬܲܟܼܬܘܼ̈ܫܹܐ.
:ܣܠܩ ܐܲܬܼܠܹܝܛܵܐ ܥܵܘܵ̇ܠܵܐ
ܡ̣ܢ ܐܵܓܼܘܢܵܐ ܟܲܕܼ ܒܲܗܝܼܬܼ.
:ܘܫܲܪܝܼ ܡܪܲܟܸܿܒܼ ܨܢܥܬ̈ܐ
ܕܲܢܚܲܠܸܦ ܕܘܼܟܲܬܼ ܕܲܪܐ.
:ܚܲܕܼ ܣܒܪܐ ܦܫ̣ ܠܹܗ ܒܲܠܚܘܿܕܲ
ܘܲܥܠܵܘܗܝ ܣܝܼܡ ܗ̄ܘ̣ܵܐ ܬܘܼܟܼܠܵܢܹܗ.
:ܘܢܲܛܪܹܗ ܠܫܘܼܠܵܡ ܐܵܓܼܘܿܢܵܐ
ܕܼܕܼܵܡ ܢܸܣܲܒܼ ܒܹܗ ܙܵܟܘܼܬܼܵܐ.
:ܐܸܢ ܗܘ̤ ܕܟܼܦܵܢܵܐ ܠܵܐ ܨܵܕܗ
ܘܠܵܐ ܦܟܲܪܵܬܹܗ ܪܸܚܡܲܬܼ ܟܸܣܦܵܐ.
:ܐܝܼܬܼ ܗ̄ܘ̣ ܦܲܚܵܐ ܕܲܡܣܲܬܲܪ
ܘܠܵܐ ܡܲܪܸܓܹܫ ܟܲܕܼ ܢܸܦܸ̇ܠ ܒܹܗ.
:ܐܸܢ ܗܘ̤ ܕܕܵܫ̣ ܓܐܪ̈ܲܝ ܟܲܦܢܵܐ
ܘܬܲܒܼܪܵܗ̇ ܠܩܸܫܬܐ ܕܡܵܡܘܿܢܵܐ.
:ܒܢܲܙܟܿܐ ܕܪܸܚܡܲܬܼ ܬܸܫܒܿܘܿܚܬܐ
ܣܵܚܹ̇ܦ ܐ̄ܢܵܐ ܠܹܗ ܡ̣ܢ ܪܵܘܡܹܗ.
:ܟܵܣܵܐ ܕܡܠܹܐ ܣܲܡ ܡܵܘܬܵܐ
ܡܡܲܕܟ ܐ̄ܢܵܐ ܘܝܵܗ̇ܒܼ ܐܢܵܐ ܠܹܗ.
:ܘܐܸܢ ܩܲܠܝܼܠ ܛܵܥܸ̇ܡ ܡܸܢܹܗ
ܫܪܝܐ ܡܠܬܹܗ ܠܗܕܡܘ̈ܗܝ.
:ܠܪܵܘܡܵܐ ܕܪܸܚܡܲܬܼ ܬܸܫܒܿܘܿܚܬܐ
ܪܓܸܝܓܼ ܗ̄ܘ̣ܵܐ ܕܢܹܣܘܲܚ ܚܲܣܵܡܵܐ.
:ܕܡܦܣ ܗ̄ܘ̣ܵܐ ܒܪܵܘܡܹܗ ܕܫܘܼܒܼܚܵܐ
ܕܓܼܘܼܡܵܨܵܐ ܗ̄ܘ̣ ܠܲܕܼ ܣܵܠܹ̇ܩ ܠܹܗ.
:ܐܲܣܩܹܗ ܪܘܼܚܵܐ ܠܲܐܬܼܠܝܛܵܐ
ܠܙܲܝܟܵܐ ܕܲܒ̣ܥܐ ܡܵܪܘܕܼܵܐ.
:ܦܲܬܼܚܹܗ ܠܵܐܓܼܘܿܢ ܬܲܟܼܬܘܼܫܵܐ
ܠܥܸܠ ܡ̣ܢ ܗܲܝܟܲܠ ܚܘܼܣܵܝܵܐ.
:ܢܚܸܬܼ ܐܲܬܼܠܝܵܛܐ ܠܐܸܓܼܘܢܐ
ܒܙܲܝܢܵܐ ܕܪܸܚܡܼܬܼ ܬܸܫܒܿܘܿܚܬܼܵܐ.
:ܘܩܲܒ̣ܥ ܢܝܼܫܵܐ ܕܙܵܟܼܘܼܬܼܵܐ
ܠܲܕܼ ܫܵܐܸ̇ܠܛ ܪܸܚܡܲܬ ܟܸܣܦܵܐ.
:ܒܕܲܪܵܐ ܕܪܸܚܡܲܬܼ ܬܸܫܒܿܘܿܚܬܐ
ܬܟܼܝܼܠ ܗ̄ܘ̣ܵܐ ܕܙ̈ܟܐ ܡܪܝܐ.
:ܘܠܵܐ ܝܵܕܲܥ̇ ܗ̄ܘ̣ܵܐ ܕܡܸܬܼܦܲܟܲܪ
ܒܩܲܛܝܼܢܘܼܬܼ ܢܸܫ̈ܒܲܐ ܕܐܲܪܡܝܼ.
:ܒܡܸܠܬܼܵܐ ܐܝܼܙܓܲܕܵܐ ܕܢܲܦ̣ܫܵܐ
ܛܡ݂ܲܪ ܫܘܼܒܼܚܵܐ ܘܫܲܕܲܪ ܨܹܐܕܵܘܗܝ.
:ܘܲܦܢܝܼ ܠܘܵܬܹܗ ܒܲܪܬܼ ܩܵܠܵܐ
ܘܲܟܼܬܼܝܼܒܼ ܒܵܗ̇ ܣܲܒܼܪܵܐ ܐܪܝܼܩܵܐ.
:ܣܡ ܡܲܘܬܐ ܒܓܹܐܪܹ̈ܐ ܕܫܘܼܒܼܚܵܐ
ܛܫ̣ ܡܵܪܘܿܕܼܵܐ ܘܲܫ̣ܕܵܐ ܒܹܗ.
:ܘܩܲܒܠܹܗ ܢܣܲܟܿܪܵܐ ܕܦܘܼܪܩܵܢܵܐ
:ܕܐܵܘܚܸܕܼ ܒܐܝܼܕܹܗ ܪܘܼܚܩܘܼܕܼܫܵܐ
:ܐܸܢ ܠܵܡ ܗܘ̤ ܕܒܼܪܐ ܐܝܼܬܲܟ
ܘܫܲܪܝܼܪܝܼܢ ܩ̈ܠܐ ܕܲܥܠܲܝܟ.
:ܫܕܼܝܼ ܢܦ݂ܲܫܵܟ ܡܸܟܵܐ ܠܲܐܪܥܵܐ
ܘܗܵܐ ܚܲܬܡܪܗ̇ ܠܒܼܪܘܬܐ.
:ܟܬܼܝܼܒܼ ܗ̄ܘ̣ ܓܹܝܪ ܕܲܠܙܲܕܲܝܼܩܵܐ
ܥܘܼܕܼܪܵܢܵܐ ܠܘܹܐ ܕܡܲܠܲܐܟܹ̈ܐ.
:ܘܲܡܢܛܪܝܼܢ ܠܹܗ ܒܥܲܣܩ̈ܬܼܵܐ
ܕܠܵܐ ܢܸܬܿܬܲܩ̈ܠܵܢ ܗ̈ܠܟܼܵܬܹܗ.
:ܚܘܬܼ ܡ̣ܢ ܪܵܘܡܵܐ ܠܘܵܬܼ ܐܲܪܥܵܐ
ܘܢܲܣܵܐ ܚܲܝܠܵܐ ܕܫܘܼܠܛܵܢܵܟ.
:ܘܗܵܐ ܛܵܥܢܲܝܼ̇ܢ ܠܵܟ ܪ̈ܘܼܚܵܢܹܐ
ܘܲܡܙܲܚܝܼܢ ܠܵܟ ܒܐܝܼܕܲܢܗܘܿܢ.
:ܠܡܵܢܵܐ ܡܛܫܹܐ ܐ̄ܢܵܬ ܫܘܼܠܛܵܢܵܟ
ܘܐܚܕܬ ܒܲܐܦܲܝ̈ ܬܸܫܒܿܬܘܚܬܹܗ.
:ܓܠܝܼ ܫܘܼܒܼܚܵܟ ܘܚܵܘܵܐ ܚܲܝܠܵܟ
ܘܗܵܐ ܡܼܬܼܩܲܠܲܣܬܿ ܡ̣ܢ ܟܠܵܐ.
:ܐܘ ܦܚ̈ܐ ܕܛܡ̣ܪ ܢܟܼܠܹܐ
ܘܢܸܫܒܹ̈ܐ ܕܦܪܣ ܨܢܥ̈ܬܐ.
:ܕܦܲܣܸܩ ܐܸܢܘܿܢ ܩܲܠܝܼܠܵܐ
ܒܒܲܪܬܼ ܩܵܠܵܐ ܕܡܸܠܲܬܼ ܦܘܼܡܹܗ.
ܣܲܓܝܼܐܘܼܬܼ ܙܲܝܢܵܐ ܐܲܩܪܸܒܼ ܪܘܼܚܵܢܵܐ ܥܲܡ ܦܲܓܼܪܵܢܵܐ.
ܘܲܒܼܟܲܪܝܘܼܬܼ ܡܸ̈ܠܹܐ ܣܲܚܦܹܗ:
ܘܐܵܘܦܝܼ ܟܠܗܹܝܢ ܨܸܢܥܵܬܹ̈ܗ.
:ܠܦܘܼܬܼ ܨܸܢܥ̈ܵܬܹܗ ܕܲܢܟܼܝܼܠܹܵܐ
ܦܲܢܝܼ ܨܹܐܕܵܘܗܝ ܦܸܬܼܓܲܡܵܐ.
:ܘܲܒܼܣܵܗܕܘܼܬܹܗ ܕܲܟܼܬܼܵܒܼܵܐ
ܣܲܟܼܪܹܗ ܠܦܘܼܡܹܗ ܕܡܲܪܚܵܐ.
:ܟܬܼܝܼܒܼ ܗ̄ܘ̣ ܠܲܡ ܕܲܠܥܵܒܼܘܿܕܼܵܐ
ܠܵܐ ܬܢܲܣܹܐ ܒܝܲܕܼ ܦܘܼܠܵܓܼܐ.
:ܕܠܵܐ ܢܹܐܚܘܿܕܼ ܬܲܪܥܵܐ ܒܲܐܦܲܝ̈ܟ
ܘܠܵܐ ܢܸܬܼܦܲܢܲܝ̈ܢ ܫܹܐܠܵܬܼ̈ܟ.
:ܐܘ ܦܘܼܪ̈ܣܐ ܕܪܲܟܸܿܒܼ ܢ̣ܟܼܠܵܐ
ܘܨܢܥܵܬܼ̈ܐ ܕܲܚܫ݂ܲܠ ܙܹܐܦܵܐ.
:ܕܦܲܪܣܝܼ ܐܸܢܹܝܢ ܝ̇ܕܥܟܿܠ
ܒܟܼܘܼܪܵܐ ܕܪܘܼܚܵܐ ܒܝ̇ܪ ܟܠ.
:ܐܘ ܐܲܬܼܠܝܵܛܵܐ ܦܓܪܵܢܵܐ
ܕܐܸܚܲܕ ܕܲܪܵܐ ܥܲܡ ܪܘܼܚܵܐ.
:ܐܘ ܚܵܫܘܿܫܵܐ ܕܠܵܐ ܚܣܢܗ
ܚܣܝܼܢܵܐ ܕܫܥܒܸܿܕܼ ܐܢܵܫܵܐ.
:ܐܘ ܟܝܵܢܵܐ ܡܥܲܛܸܦ ܚܲܫܹ̈ܐ
ܕܲܙܟ̣ܵܐ ܠܚܲܫ̈ܐ ܕܒܲܟܼܝܵܢܹܗ.
:ܐܘ ܒܲܪ ܫ̣ܒܼܝܵܐ ܕܐܸܬܼܓܲܢܒܲܪ
ܘܕܲܒܼܪܹܗ ܒܫܸܒܼܝܵܐ ܠܫܲܒܵܝܵܐ.
:ܐܘ ܩܪܲܒܼܬܼܪܵܢܵܐ ܕܐܸܬܼܟܲܬܲܫ
ܘܲܫ̣ܪܐ ܟܒܼܝܼܫܹ̈ܐ ܠܚܹܐܪܘܼܬܼܵܐ.
:ܐܘ ܒܲܪ ܛܘܗܡܵܐ ܕܚ̈ܛܝܐ
ܕܚܲܪܲܪ ܓܸܢܣܹܗ ܡ̣ܢ ܥܵܘܠܵܐ.
:ܬܵܠܵܬܼ ܙܲܒܼܢܝܼ̈ܢ ܐܸܚܲܕܼ ܕܲܪܵܐ
ܦܲܓܼܪܢܵܐ ܥܲܡ ܪܘܼܚܵܢܵܐ.
:ܘܚܲܣܢܹܗ ܒܙܵܘ̈ܥܹܐ ܕܪܸܥܝܵܢܵܐ
ܚܵܫܘܫܵܐ ܠܠܵܐ ܚܵܫܘܿܫܵܐ.
:ܬܵܠܵܬܼܵܐ ܓܹܐܪܹ̈ܐ ܡܬܲܚ̣ ܘܲܫܕܵܐ
ܒܓܼܵܘ ܩܸܫܬܵܐ ܠܘܼܩܒܲܠ ܢܝܼܫܵܐ.
:ܘܒܲܬܼܠܝܼܬܵܝܵܐ ܐܲܟܼܪܸܙ ܒܵܗ̇
ܙܵܟܼܘܼܬܼܵܐ ܘܟܼܘܼܐܪܵ ܒܝܼܫܵܐ.
ܒܩܸܐܪܣܵܐ ܩܲܕܼܡܵܐ ܐܸܬܿܬܲܒܼܪܲܬ̤.
ܩܸܫܬܹܗ ܘܢܲܝܙܟܹܿܗ ܕܚܲܣܝܼܢܵܐ.
:ܘܠܵܐ ܦܵܫ̣ ܠܹܗ ܒܡܵܐܢܲܝ̈ ܙܲܝܢܹܗ
ܫܲܪܟܵܢܵܐ ܕܫܲܪܝܼܪ ܘܚܲܠܝܼܡ.
:ܒܕܲܪܵܐ ܐ̄ܚܪܹܢܵܐ ܐܫܬܪܝܼܘ
ܗܲܕܵܡܵܘ̈ܗܝ ܕܲܩܪܲܒܼ ܬܼܵܢܵܐ.
:ܘܐܸܬܿܬܲܒܲܪܘ ܕܪ̈ܵܥܲܝ ܪܘܼܚܵܐ
ܒܬܲܟܼܬܘܼܫܵܐ ܕܥܲܡ ܦܓܼܪܢܐ.
:ܒܣܲܓܝܐܘܼܬܼ ܙܲܝܢܵܐ ܐܲܩܪܸܒܼ
ܡܵܪܘܿܕܵܐ ܥܲܡ ܒܲܪ ܐܵܕܼܵܡ.
:ܘܲܒܚܲܕܸ ܙܲܝܢܵܐ ܕܚܹܝܠ ܪܘܼܚܵܐ
ܚܲܣܢܹܗ ܘܒܲܛܸܠ ܫܘܼܠܛܵܢܹܗ.
:ܒܟܼܠ ܐܘܼܡܵܢܘܼ ܐܸܬܼܟܲܬܲܫ
ܚܲܣܝܼܢܵܐ ܥܲܡ ܚܵܫܘܿܫܵܐ.
:ܘܦܲܓܼܪܵܢܵܐ ܒܡܸܠܬܐ ܒܲܠܚܘܿܕܼ
ܫ̣ܪܵܐ ܪܘܼܟܵܒܼܵܐ ܕܨܢܥ̈ܬܹܗ.
:ܒܲܬܼܠܵܬܼܵܐ ܚܸܣܢ̈ܝܼܢ ܚܲܣܢܹܗ
ܫܲܒܵܝܵܐ ܠܒܲܪ ܓܵܠܘܼܬܼܵܐ.
:ܘܲܬܼܪܲܥ ܐܸܢܘܿܢ ܓܲܠܘܵܝܵܐ
ܠܫܵܘܼܪܹ̈ܐ ܡܪ̈ܝܼܕܹܐ ܕܚܛܝܼܬܼܵܐ.
:ܒܲܬܼܠܵܬܼܵܐ ܦܲܚܝܼ̈ܢ ܣܲܬܲܪ
ܟܬܗܘܿܢ ܚܲܫܹ̈ܐ ܕܡܵܝܘܿܬܹ̈ܐ.
:ܘܥܲܒܲܪ ܐܸܢܘܿܢ ܩܲܠܝܼܠܵܐ
ܠܚܲܫܹ̈ܐ ܨܲܐܕܲܝ ܣܲܓܼܝܼܐܹ̈ܐ.
:ܒܪܸܓܲܬܼ ܠܲܚܡܵܐ ܩܲܪܸܒܼ ܠܹܗ
ܪ̈ܓܼܝܼܓܼܵܐ ܕܟܼܠ ܫܘܼܚܠܵܦ̈ܝܼܢ.
:ܘܟܲܣܝܼ ܐܸܢܘܿܢ ܡܵܪܘܿܕܼܵܐ
ܒܐܸܣܟܹܿܝܡ ܠܲܚܡܵܐ ܐܲܝܟ ܢܚܲܬܵܐ.
:ܒܪܸܚܡܲܬܼܟܸܣܦܵܐ ܟܲܢܸܫ ܚ̣ܡܲܠ
ܙܢ̈ܝܐ ܕܟܼܠܗܹܝܢ ܒܝܼ̈ܫܬܼܵܐ.
:ܘܲܒܼܫܸܡ ܬܵܓܼܵܐ ܘܫܘܼܠܛܵܢܵܐ
ܨܒܬܗ̇ ܠܣܵܢܝܘܼܬܼ ܚܘܼܫܵܒܼܵܘ̈ܗܝ.
:ܒܟܼܵܣܵܐ ܕܪܸܚܡܲܬܼ ܬܸܫܒܿܘܿܚܬܐ
ܡܲܕܟ ܘܲܚ̣ܠܲܛ ܣܲܡ ܡܵܘܬܐ.
:ܘܫܘܼܒܼܚܵܐ ܒܲܕܼܡܘܼܬܼ ܚܲܠܝܘܼܬܼܵܐ
ܛ̣ܫ ܥܲܠ ܟܵܣܹܗ ܡܲܪܝܼܪܵܐ.
:ܒܲܬܼܠܬܐ ܕܪ̈ܝܢ ܣܲܝܸ[...]
ܟܠ ܚܲܫ̈ܝܢ ܕܲܠܒܲܪ ܘܕܲܠܓܼܵܘ.
:ܘܲܩܒ݂ܲܥ ܐܸܢܘܿܢ ܐܲܝܟ ܢܝܼܫܵܐ
:ܒܬܲܟܼܬܘܼܫܵܐ ܕܥܲܡ ܦܵܪܘܿܩܲܢ
:ܒܓܲܒܼܵܐ ܕܝܼܠܹܗ ܐܲܩܝܼܡܹܗ
ܠܥܵܠܡܵܐ ܟܠܹܗ ܡ̣ܢ ܣܵܟܹܗ.
:ܘܚܵܒܬ̤ ܟܠܵܗ̇ ܡܲܫܪܝܼܬܼܵܐ
ܡ̣ܢ ܚܲܕܼ ܕܲܙܟ̣ܐ ܒܚܹܝܠ ܪܘܼܚܵܐ.
:ܟܠ ܦܘܼܪ̈ܣܝܢ ܪܲܟܸܿܒܼ ܘܲܚ̣ܫܲܠ
ܘܲܠܒܸܫ ܐܸܢܘܿܢ ܐܲܝܟ ܙܲܝܢܵܐ.
:ܘܲܬܼܒܲܪ ܐܸܢܘܿܢ ܒܲܪ ܕܵܘܝܼܕܼ
ܒܲܫܪܬܼ ܩܵܠܵܐ ܠܡܐܢܝ̈ ܙܲܝܢܹܗ.
:ܒܗܸܬܼ ܡܵܪܘܿܕܼܵܐ ܥܲܡ ܙܲܝܢܹܗ
ܘܐܸܬܼ ܒܲܕܲܪܘ ܚܲܝ̈ܠܵܘܵܬܹܗ.
:ܘܝܸܬܼܒܲܬ̤ ܟܠܵܗ̇ ܣܸܡܵܠܵܐ
ܒܐܸܒܲܠܐ ܕܫܸܦܠܹܗ ܕܚܲܣܝܼܢܵܐ.
:ܫܲܠܸܡ ܟܠܗܘܿܢ ܢܸܣܝܘܿܢܵܘ̈ܗܝ
ܐܵܟܸܠ̇ ܩܲܪܨܵܐ [ܩ]ܘ̈ܬܼ ܡܵܪܢ.
:ܘܫܲܢܝܼ ܡܸܢܹܗ ܥܲܕܼ ܙܲܒܼܢܵܐ
ܥܲܕܼ ܠܛ̇ܫ ܣܲܝܦܵܐ ܠܩܸܛܠܵܐ.
:ܫܠܝܼ ܩܪܵܒܼܵܐ ܘܢܵܚ̣ ܬܲܟܼܬܼܘܼܫܵܐ
ܕܚܵܫܘܿܫܵܐ ܘܪܹܫܵܐ ܕܐܵܐܲܪ.
:ܘܩܵܡ̣ܘ ܚܲܙ̈ܵܝܹܐ ܕܐܵܓܼܘܿܢܵܐ
ܕܲܢܩܲܠܣܘܼܢ ܠܲܐܬܼܠܹܝܛ ܩܘܼܫܬܵܐ.
:ܬܲܗܪܵܐ ܠܟܼܠܗܘܿܢ ܟܲܢܸܫ ܗ̄ܘ̣ܵܐ
ܠܐܸܣܛܵܕܼܝܼܘܿܢ ܕܐܲܬܼܠܝܼ̈ܛܹܐ.
:ܕܢܸܚܙܘܢ ܬܲܟܼܬܘܼܫܑܵܐ ܚܲܕܼܬܐ
ܕܦܲܓܼܪܵܢܵܐ ܘܪܘܼܚܵܢܵܝܵܐ.
:ܚܙܵܬܼܵܐ ܚܕܲܬܼܵܐ ܚܕܲܬܵܐ ܚܵܙܝ̇ܢ ܗ̄ܘ̣ܵܘ
ܬܪܹܝܢ ܕܪܪ̈ܐ ܕܲܠܩܘܼܒܼܠܵܐ.
:ܕܠܵܐ ܡܡܬܘܡ ܚܡ̇ܣܢ ܒܸܣܪܐ
ܠܡܹܐ ܚܲܕܼ ܕܲܪܵܐ ܥܲܡ ܪܘܼܟܵܝܐ.
:ܒܲܡܚܝܼܠܘܼܬܹܗ ܕܚܵܫܘܿܫܵܐ
ܡܸܬܼܒܲܩܝܢ ܗ̄ܘ̣ܵܘ ܪ̈ܘܼܚܵܢܹܐ.
:ܕܒܐܝܢܵܐ ܟܲܝ ܙܲܝܢܵܐ ܙܵܟܹ̇ܐ
ܟܝܵܢܵܐ ܡܚܝܼܠܵܐ ܠܚܲܣܝܼܢܵܐ.
:ܕܟܼܢܬܼܗܘܿܢ ܕܠܵܐ ܪܒܿܐ ܗ̄ܘ̣ܵܬܼ
ܐܲܝܟ ܗܵܝ̇ ܕܲܠܒܼܝܼܫ ܗܕܡ̈ܐ.
:ܕܝܕܼܥܝܢ ܗ̄ܘ̣ܵܘ ܠܹܗ ܕܐܸܬܼܢܨܢܝ
ܒܩܪܒܼܐ ܕܥܲܡ ܣܲܓܝܐ̈ܐ.
:ܒܗܕ ܐܬܸܢܘܲܝ ܐܸܬܲܟܢܫܘ
ܕܢܚܙܘܢ ܫܘܼܠܵܡ ܐܲܓܼܘܢܐ.
:ܕܐܝܢܐ ܕܢܵܣܸ̇ܒܼ ܙܵܟܼܘܼܬܼܵܐ
ܢܸܦܢܘܿܢ ܠܹܗ ܟܠܝܼܠ ܩܘܼܠܵܣ̈ܐ.
:ܠܫܘܼܠܵܡ ܐܓܘܢ̈ܐ ܢܲܛܪܘܼܗܝ
ܠܲܟܼܠܝܼܠܵܐ ܕܩܘܼܠܵܣܲܝ̈ܗܘܢ.
:ܕܲܢܣܝܼܢܘܼܬܝܗܝ ܩܠܝܗ̈ܘܢ
ܒܪܫܐ ܕܐܝܢܐ ܕܡܸܬܼܢܲܨܲܚ.
:ܘܕܲܚ̣ܙܘ ܕܲܙܟ̣ܵܐ ܦܸܓܼܪܢܐ
ܠܟܼܢܬܗܘܢ ܪܘܚܢܝܐ.
:ܨܲܒܿܬܼܘܼܗܝ ܒܲܟܼܠܝܼܠ ܩܠܝ̈ܗܘܢ
ܠܲܐܬܼܠܝܼܛܵܐ ܕܙܲܕܲܝܼܩܘܼܬܼܵܐ.
:ܩ̈ܠܐ ܕܫܘܼܒܼܚܵܐ ܦܢܝܼܘ ܠܹܗ
ܠܚܵܫܘܿܫܵܐ ܚܠܵܦ ܙܵܟܼܘܼܬܼܵܐ.
:ܟܲܕܼ ܩܥܹ̇ܝܢ ܗ̄ܘ̣ܵܘ ܟܸܢܢܲܝ̈ܗܘܿܢ
:ܒܪܝܼܟ ܚܲܝܠܵܐ ܕܙܟ̣ܐ ܒܦܓܼܪܐ
:ܗܵܪܟܿܐ ܫܲܝܸܢܘ ܩ̈ܠܝܗܘܿܢ
ܠܘܵܬܼ ܓܢܣܢ ܕܲܪܓܿܝܼܙܝܼܢ ܗ̄ܘ̣ܵܘ.
:ܘܲܩܢ̣ܵܘ ܣܒܼܪܐ ܕܚܘܼܕܵܬܵܐ
ܕܥܲܡܢ ܢܵܚ̇ܝܼܢ ܡ̣ܢ ܥܲܡܠܵܐ.
:ܟܠܝܼܠܵܐ ܓܕܠ̣ܘ ܠܹܗ ܪ̈ܚܢܐ
:ܠܐܲܬܼܠܹܝܛܵܐ ܦܓܼܪܢܝܐ
:ܕܚܙ̣ܘ ܕܫ̣ܪܝܗܝ ܠܣܵܝܵܓܼܵܐ
ܕܪ̈ܲܓܝܼܙܹ̈ܐ ܒܝܲܕܼ ܪܲܒܿܘܼܬܹܗ.
:ܫܘܼܒܼܚܵܐ ܩܥ̣ܵܘ ܠܹܗ ܒܐܘܫܲܥ̈ܢܹܐ
ܟܲܕܼ ܣ̇ܠܩ ܡ̣ܢ ܐܓܘܢܐ.
:ܒܪܝܼܟܼܘܼ ܕܣܡܟ ܡܸܨܥܝܐ
ܠܫܝܢܐ ܕܝܼܠܲܢ ܘܕܼܟܼܠܐ.
:ܬܘܵܕܝܼ ܠܛܵܒܼܵܐ ܕܲܒܼܚܲܠܹܗ
ܚܲܝܸܠ ܦܲܓܼܪܟ ܒܐܓܘܢܐ.
:ܒܪܝܼܟ ܕܒܼܪܸܡܙܹܗ ܫܲܦܲܠܬܵܝܗܝ
ܠܛܪܘܼܢܵܐ ܕܲܫܒܼܵܝܗܝ ܠܐܕܲܡ.
:ܒܚܘܼܒܵܐ ܠܘܵܬܹܗ ܡܢ̇ܫܝܢ ܗ̄ܘ̣ܵܘ
ܒܵܬܲܪܫܘܼܠܵܡ ܐܵܓܼܘܿܢܹܗ.
:ܘܲܡܫܲܡܫܝܼܢ ܗ̄ܘ̣ܵܘ ܟܲܣܝܵܬܹ̈ܗ
ܒܓܸܠܝܢ̈ܐ ܠܐܪ̈ܥܢܝܐ.
:ܣܠ̇ܩܝܢ ܘܢܚ̇ܬܝܼܢ ܟܢܫܝ̈ܗܘܢ
ܠܐܝܩܪܗ ܕܒܲܪ ܡܝܘܬ̈ܐ.
:ܘܦܲܨܝܼܚܝܼܢ ܒܵܗ̇ ܒܲܚܙܵܬܹܗ
ܘܲܗܲܢܝܼ ܠܗܘܿܢ ܩܵܠ ܦܸܬܼܓܼܵܡܘ̈ܬܝ.
:ܬܗ݂ܲܪܘ ܗ̄ܘ̣ܵܘ ܣܲܓܿܝܼ ܒܬܲܟܼܬ ܘܫܹܗ
ܘܥܲܠ ܚܘܡܣܵܢܗ ܐܸܬܿܕܡܪܘ.
:ܕܟܲܕܼ ܡ̣ܢ ܓܸܢܣܵܐ ܗ̄ܘ̣ ܚܲܝܵܒܼܵܐ
ܙܟ̣ܵܝܗܝ ܠܛܪܘܢܐ ܒܝܲܕܼ ܚܲܫܵܘ̈ܗܝ.
:ܠܵܐ ܗ̄ܘ̣ܵܐ ܒܙܲܝܢܵܐ ܐܵܢܵܫܵܝܐ
ܫܩ̣ܠ ܙܟܼܘܬܐ ܚܫܘܫܐ.
:ܒܚܹܝܠ ܪܘܼܚܵܐ ܗܘ̤ܵܬܼ ܙܵܟܼܘܼܬܹܗ
ܘܐܲܩܨܵܗ̇ ܪܘܼܚܵܐ ܠܨܒܼܝܵܢܹܗ.
:ܒܲܫܡܵܐ ܕܲܒܼܪܵܐ ܕܲܥܘ[...]ܪ ܒܹܗ
ܐܸܬܼܢܲܨܲܚ ܘܲܙܟ̣ܐ ܠܚܲܫܹ̈ܐ.
:ܘܲܫܘ̣ܵܐ ܠܪܲܒܿܘܼܬܼ ܐܝܼܩܵܪܵܐ
[ܘ̈]ܢܼܬܼ ܩܲܠܲܣ ܡ̣ܢ ܪ̈ܘܼܚܵܢܹܐ.
:ܗܵܫܵܐ ܕܲܫܠܸܡ ܐܵܓܼܘܿܢܵܐ
ܢܸܒܼܥܹܐ ܕܡܲܢ̣ܘܼ ܬܟܼܬܘܼܫܵܐ.
:ܕܚܵܫܘܿܫܵܐ ܠܒܼܝܼܫ ܗܲܕ̈ܡܐ
ܐܘ ܕܟܝܢܐ ܕܠܵܐ ܚܵܐܹ̇ܫ.
:ܡܢ̣ܘ ܕܟܼܦܸܢ ܘܐܸܬܼܢܲܣܲܝܼ
ܘܐܲܪܓܸܿܫ ܒܝܼܫܵܐ ܒܣܘܼܢܩܵܢܹܗ.
:ܘܲܠܡ̇ܢ ܩܲܪܸܒܼ ܡܵܪܘܲܕܵܐ
ܚܘܼܬܼܚܵܬܹ̈ܐ ܕܲܪ̈ܓܼܝܼܓܼܵܬܼܵܐ.
:ܡܲܢ̣ܘ ܕܲܢܚܸܬܼ ܠܵܐ ܓܼܘܼܢܵܐ
ܘܐܸܚܲܕܼ ܕܲܪܵܐ ܥܲܡ ܒܝܼܫܵܐ.
:ܘܡܢ̣ܘ ܕܲܙܟ̣ܵܐ ܠܚܲܣܝܼܢܵܐ
ܘܐܸܬܼܚܲܫܒܲܬ̤ ܠܹܗ ܙܵܟܼܘܼܬܼܵܐ.
:ܦܘܼܪܫܵܢܵܐ ܓܠܝܐ ܡܲܟܼܪܸܙ
ܬܲܟܬܘܼܫܵܐ ܠܘܵܬܼ ܝܵܕܲܘ̈ܥܹܐ.
:ܕܒܲܪ ܐܵܕܼܵܡ ܗ̄ܘ̣ ܕܐܸܬܼܢܲܣܝܼ
ܒܲܕܼܡܘܼܬܼ ܐܵܕܼܵܡ ܩܲܕܼܡܵܝܵܐ.
:ܠܹܗ ܐܲܦܸܩ ܪܘܼܚܵܐ ܠܚܘܼܪܒܵܐ
ܘܗܘ̤ܝܘܼ ܕܲܟܼܦܸܢ ܘܐܸܬܼܢܲܣܝܼ.
ܕܟܼܝܵܢܵܐ ܬܒ̇ܥ ܠܹܗ ܗ̄ܘ̤ܵܐ:
ܡܹܐܟܼܘܼܠܬܐ ܠܩܘܼܝܵܡ ܚܝܘ̈ܗܝ.
:ܠܹܗ ܡܚܲܬܼܚܸܬܼ ܗ̄ܘ̣ܵܐ ܡܵܪܘܿܕܼܵܐ
ܕܲܢܫܲܚܠܸܦ ܟܹܐܦܹ̈ܐ ܠܠܲܝܼܝܡܵܐ.
:ܕܚ̣ܙܝܗܝ ܕܬܼܚܒܼܘ ܗܕܡܘ̈ܗܝ
ܘܪܲܦܝܼ ܨܵܘܡܵܐ ܠܫܸܪ̈ܝܢܘܗܝ.
:ܠܹܗ ܡܚܵܘܹܐ ܗ̄ܘ̣ܵܐ ܕܡܘ̈ܬܐ
ܕܥܘܼܬܼܪܵܐ ܘܪܲܒܿܘܼܬܼ ܫܘܼܠܛܢܐ.
:ܕܚ̣ܙܝܗܝ ܕܲܠܒܼܝܼܫ ܗܕܼܡܹ̈ܐ
ܕܡܝܘ̈ܬܼܐ ܘܪ̈ܓܼܝ ܟܸܣܦܵܐ.
:ܠܹܗ ܡܩܪܒܼ ܗܘ̤ܐ ܣܡ ܡܘܬܐ
ܒܟܼܵܣܵܬ ܕܪܸܚܡܲܬܼ ܬܸܫܒܿܘܿܚܬܵܐ.
:ܠܦܓܪܢܐ ܢܣܝܼ ܒܝܼܫܵܐ
ܠܵܐ ܗ̄ܘ̣ܵܐ ܠܚܲܝܠܵܐ ܕܐܝܼܬܼܘܼܬܼܵܐ.
:ܕܝ̇ܕܥ ܗ̄ܘ̣ܵܐ ܕܠܵܐ ܡܸܬܼܢܲܣܹܐ
ܟܝܵܢܵܐ ܕܐܝܼܬܼܝܵܐ ܒܡܹܐܟܼܘܼܠܬܐ.
:ܠܵܘ ܠܝܼܚܝܼܕܼܵܐ ܡܚܵܘܹܐ ܗ̄ܘ̣ܵܐ
ܥܘܼܬܼܪܵܐ ܘܪܲܒܿܘܼܬܼ ܫܘܠܛܢܐ.
:ܕܝ̇ܕܥ ܗܘ̣ܵܐ ܕܡܲܣܠܲܝ ܥܘܬܼܪܵܐ
ܕܡܝܘܬ̈ܐ ܠܪܒܿܘܼܬܼ ܫܘܼܒܼܚܹܗ.
:ܠܵܐ ܗ̄ܘ̣ܵܐ ܠܝܕܼܥ ܟܣܝܼܬ̈ܐ
ܛܵܡ̇ܪ ܗ̄ܘ̣ܵܐ ܦܚ̈ܐ ܕܫܘܼܒܚܐ.
:ܕܐܵܦ ܗܘ̤ ܣܵܢܵܐܵܐ ܝ̇ܕܥ ܗ̄ܘ̣ܵܐ
ܕܲܓܼܠܝܼܢ ܢܸܟܼܠܵܘ̈ܗܝ ܠܐܝܼܬܼܘܬܼܵܐ.
:ܠܵܘ ܬܲܟܼܬܘܼܫܵܐ ܥܵܒܸ̇ܕܼ ܗ̄ܘ̣ܵܐ
ܥܲܡ ܚܲܝܠܵܐ ܕܐܲܚܝܼܕܼ ܟܠܵܐ.
:ܕܓܼܠܝܵܐ ܗܘ̣ܵܬܼ ܠܹܗ ܠܲܥܒܼܝܼܕܼܵܐ
ܕܲܡܚܝܼܠ ܚܲܝܠܹܗ ܠܘܵܬܼ ܡܵܪܹܗ.
:ܠܡ̇ܢ ܥܵܒܹ̇ܕܼ ܗ̄ܘ̣ܵܐ ܬܲܟܼܬܘܼܫܵܐ
ܒܵܪܘܿܝܵܐ ܥܲܡ ܬܘܼܩܵܢܹܗ.
:ܘܡ̇ܢ ܚܫܚܵܐ ܗ̄ܘ̣ܵܬܼ ܙܵܟܼܘܼܬܼܵܐ
:ܠܙܵܟܵܝܵܐ ܥܲܡ ܚܲܝܵܒܼܵܐ
:ܠܵܘ ܥܲܡ ܦܸܚܡܹܗ ܥܒܸ̇ܕ ܗ̄ܘ̣ܵܐ
ܬܲܟܼܬܘܼܫܵܐ ܕܢܸܒܼܩܹܐ ܚܲܝܠܹܗ.
:ܕܫܝܼܛ ܗ̄ܘ̣ ܟܝܵܢܵܐ ܕܲܥܒܼܝܼܕܼܵܐ
ܕܢܸܬܼܦܲܚܲܡ ܥܲܡ ܥܵܒܼܘܿܕܼܵܐ.
:ܘܐܵܢܗܘ̤ ܕܡܸܛܠ ܦܘܼܪܩܵܢܵܐ
ܐܸܚܲܕܼ ܕܪܐ ܥܲܡ ܒܝܼܫܵܐ.
:ܡܨܐ ܗܘ̣ܵܐ ܕܒܸܠܥܵܕܼ ܬܲܟܼܬܘܼܫܵܐ
ܒܪܸܡܙܹܗ ܢܲܦܢܹܐ ܠܛܥܝ̈ܐ.
:ܐܸܡܲܬܼܝ ܫܲܡܠܝܼ ܣܘܼܥܪ̈ܢܘܗܝ
ܥܵܒܘܲܕܵܐ ܒܝܲܕ ܬܲܟܼܬܘܼܫܵܐ.
:ܘܐܲܝܢܵܘ ܚܲܝܠܵܐ ܕܲܠܩܘܼܒܼܠܵܐ
:ܕܡܥܲܙܹܐ ܩܕܼܵܡ ܐܝܼܬܼܘܼܬܼܵܐ
:ܐܲܝܟܲܢ ܐܸܫܟܲܚ ܡܪܘܕܹܐ
ܕܢܩܘܡ ܠܘܩܒܠ ܒܵܪܘܿܝܵܐ.
:ܘܒܲܐܝܠܹܝܢ ܪܸ̈ܓܼܫܹܐ ܐܸܬܼܒܲܩܝܼ
ܢܟܼܝܼܠܵܐ ܒܫܲܦܝܘܼܬܼ ܐܝܼܬܼܘܼܬܼܵܐ.
:ܐܝܟܲܢ ܡ̣ܢ ܕܘܟܿܐ ܠܕܼܘܼܟܿܐ
ܡܫܲܢܹܐ ܗ̄ܘ̣ܵܐ ܐܲܚܝܼܕܼ ܟܠܵܐ.
:ܘܒܐܝܠܝܢ ܙܘ̈ܥܐ ܚܵܙܸ̇ܩ ܗ̄ܘ̣ܵܐ
ܠܲܐܝܟܵܐ ܕܲܒ̣ܥܵܝܗܝ ܡܵܪܘܿܕܼܵܐ.
:ܥܲܠ ܡܵܢܵܐ ܠܵܘ ܨܒܝܢܗ
ܐܲܦܩܹܗ ܠܡܸܥܒܲܕ ܬܲܟܼܬܘܼܫܵܐ.
:ܕܲܟܼܬܼܝܼܒܼ ܕܐܲܦܩܹܗ ܪܘܼܚ ܩܘܼܕܼܫܵܐ
ܠܚܘܼܒܵܐ ܕܢܸܦܘܿܩ ܢܸܬܼܢܲܣܹܐ.
:ܡܲܢ̣ܘܼ ܕܲܒܼܨܒܝܼܵܢ ܪܘܼܚܵܐ
ܐܸܬܼܢܲܣܝܼ ܘܣܥ̣ܪ ܚܝ̈ܠܐ.
:ܕܗܵܐ ܡܬܲܚܬܲܚ ܨܒܝܢܐ
ܡ̣ܢ ܨܒܼܝܵܢ ܐܲܒܼܵܐ ܘܪܘܼܚܵܐ.
:ܐܲܝܟܲܢ ܚܲܫ̣ ܗ̄ܘ̣ܵܐ ܒܝܲܕܼ ܟܲܦܢܵܐ
ܗܵܘ̇ ܕܲܒܪܡܙܗ ܡܚܐ ܟܠ.
:ܘܐܝܟܢ ܢܲܣܝܹܗ̈ ܡܪܘܕܐ
ܠܲܐܚܝܼܕܼ ܣܵܟܼܵܐ ܕܚܸܟܼܡܵܬܼ̈ܐ.
:ܐܸܢ ܡܸܛܠ ܕܲܠܒܸܫ ܦܲܓܼܪܵܐ
ܐܸܬܼܢܲܣܝܼ ܟܝܵܢܹܗ ܒܚܲܫܵܐ.
:ܐܝܼܬܼ ܠܹܗ ܡܵܕܹܝܢ ܕܢܸܬܼܢܲܣܹܐ
ܒܓܼܘ ܦܲܓܼܪܵܐ ܘܲܕܼܠܵܐ ܦܲܓܼܪܵܐ
:ܘܐܸܢ ܐܸܬܼܢܲܣܝܼ ܝܼܚܝܼܕܵܐ
ܒܗܵܠܹܝܢ ܕܟܼܬܼܝܼܒܼ ܐܸܬܼܢܲܣܝܼ.
:ܡܵܕܝܢ ܐܵܦ ܐܲܒܼܵܐ ܘܪܘܼܚܵܐ
:ܫܵܘܬܵܦܝܼ̈ܢ ܒܹܗ ܒܢܸܣܝܵܢܵܐ
:ܐܸܢ ܗܘ̤ ܕܲܟܼܝܵܢ̈ܐ ܚܲܕܼ ܗܘ̤
ܒܫܵܘܝܘܼܬܼܵܐ ܕܐܝܼܬܼ ܠܐܝܼܬܼܘܼܬܼܵܐ.
:ܠܵܐ ܡܲܨܝܵܐ ܕܚܲܕܼ ܢܸܬܼܢܲܣܐ
ܘܐܲܚܪܹܝܢ ܢܩܵܘܹܐ ܕܠܵܐ ܚܲܫܹ̈ܐ.
ܟܠܡܸܕܸܿܡ ܕܐܝܼܬܼ ܠܲܟܼܝܵܢܵܐ.
ܐܸܝܼܬܼ ܠܲܩܢܘܿܡܹ̈ܐ ܕܐܝܼܬܼܘܼܬܼܵܐ.
:ܗܵܘ̇ ܡܸܕܸܿܡ ܕܲܠܚܲܕܼ ܩܲܪܸܒܼ
ܟܠܹܗ ܟܝܵܢܵܐ ܡܫܵܘܬܲܦ ܗ̄ܘ̣ܵܐ.
:ܘܐܸܢ ܗܘ̤ ܕܚܲܫ̣ ܝܲܠܕܹܗ ܕܐܲܒܼܵܐ
ܒܚܲܫܹ̈ܐ ܕܲܩܢܹܝܢ ܡܝܘ̈ܬܐ.
:ܘܐܵܦ ܐܲܒܼܵܐ ܘܪܘܼܚܵܐ ܛܲܥܡܘܗܝ
ܠܚܲܫܵܐ ܕܲܩܪܸܒܼ ܠܝܼܚܝܼܕܼܵܐ.
ܚܣ ܕܹܝܢ ܗܵܕܹܐ ܠܵܐ ܬܸܗܘܹܗ܀
ܘܠܵܐ ܢܩܲܒܿܠܘܼܢܵܝܗܝ ܝܵܕܘ̈ܥܹܐ.
ܕܲܟܼܝܵܢܵܐ ܠܵܐ ܚܵܫܘܿܫܵܐ:
ܢܸܬܼܢܲܣܹܐ ܒܗܵ ܠܹܢ ܕܝܼܠܲܢ.
:ܟܝܵܢܵܐ ܗ̄ܘ̣ ܕܝܼܠܲܢ ܕܐܸܬܼܢܲܣܝܼ
ܘܩܲܒܸܿܠ ܚܲܫܹ̈ܐ ܒܲܟܝܢܹܗ.
:ܘܲܟܝܵܢܵܐ ܕܒܹܗ ܐܲܪܝܼܡܹܗ
ܒܙܵܟܼܘܼܬܼܵܐ ܠܥܸܠ ܡ̣ܢ ܚܲܫܹ̈ܐ.
:ܒܪܓܸܢܣܲܢ ܗ̄ܘ̣ ܕܐܸܬܼܟܲܬܲܫ
ܥܲܡ ܚܲܣܝܼܢܵܐ ܚ̇ܠܦ ܓܸܢܣܹܗ.
:ܘܲܒܼܚܹܝܠ ܪܘܼܚܵܐ ܐܸܬܼܢܲܨܚ
ܘܐܲܦܝܼ ܫܒܼܝܼܬܹܗ ܕܫܒܝܵܐ.
:ܠܹܗ ܗܘ̤ ܠܚܡ̈ܢ ܡܲܘ̈ܬܼܵܐ
ܠܡܲܟܝܼܟܼܵܐ ܒܲܪ ܡܵܝܘܿܬ̈ܐ.
:ܘܠܲܟܼܝܵܢܵܐ ܕܢܲܣܒܹܿܗ ܦܹܐܝ̈ܢ
ܫܒ̣̈ܝܼܚܵܬܐ ܐܲܝܟ ܕܦܐܹܐ ܠܹܗ.
:ܘܐܸܢ ܢܵܨ̇ܝܢ ܗܲܪ̈ܛܝܩܐ
ܥܲܡ ܡ̈ܥܝܢ ܐܲܝܟ ܕܡܸܥܕܝܢ.
:ܠܲܢ ܠܵܐ ܙܪܩ̣ ܕܢܸܬܸܿܚܬܐ
:ܠܐܝܼܬܼܘܼܬܼܵܐ ܠܚ̈ܫܝ ܦܓܼܪܐ
:ܡܲܨܘܼܬܹܗܘܿܢ ܠܲܢ ܫܘܼܒܼܗܵܪܵܐ ܗ̄ܝ̣
ܘܚܣܕܵܐ ܕܡܢܗܘܿܢ ܩܘܠܵܣܵܐ ܗ̄ܘ̣.
:ܕܲܚܠܵܦ ܩܘܼܫܬܼܵܐ ܣܵܢܹ̇ܝܢ ܠܲܢ
ܠܵܐ ܡܟܪܝܢ ܠܲܢ ܩܲܠܝ̈ܗܘܢ.
:ܠܵܐ ܡܙܝܼ̈ܥܵܢ ܠܹܗ ܠܟܸܥܝܵܢܲܢ
ܒܢ̈ܬܼ ܩܵܠܐ ܕܓܘܪܦܲܝ̈ܗܘܿܢ܆
ܘܠܵܐ ܡܩܒܿܠܝܢܢ ܝܘܠܦܢܐ.
ܕܡܲܙ ܥܪ ܠܐܝܼܬܼܝܵܐ ܡ̣ܢ ܣܵܟܹܗ.
:ܒܲܢ ܡܸܬܼܢܲܥܪܵܐ ܬܵܘܕܝܼܬܼܵܢ
ܐܲܝܟ ܐܸܘܩܝܼܢܵܐ ܒܓܼܵܘ ܝܲܡܵܐ.
:ܘܡܵܐ ܕܲܢܩ̤ܫܘ ܒܲܢ ܓܲܠܠܲܝܗ̈ܘܢ
:ܐܸܣܪܢܵܗ̇ ܒܚܹܝܠ ܐܝܼܬܘܼܬܼܵܐ
:ܡܛܸܠ ܫܪܒܐ ܐܝܼܬܼܘܼܬܼܵܐ
ܢܵܨܚ̇ܢ ܕܥܲܠ ܡ̇ܢ ܠܵܐ ܙܥܪܲܬ̤.
:ܘܡܸܛܠ ܡܲܣܒܵܐ ܕܐܸܢܵܫܘܬܼܵܐ
:ܟܬܼܝܼܫܝܼܢ ܕܥܲܠ ܡܵܢܵܐ ܝܪܒܲܬ̤
:ܥܲܠ ܦܘܼܪ̈ܫܵܢܹܐ ܕܟܼܝܢ̈ܐ
ܡܙܲܝܢܝܼܢ ܠܘܼܩܲܒܲܠ ܝܵܕܘ̈ܥܹܐ.
:ܕܚܵܫܘܿܫܵܐ ܘܠܵܐ ܚܵܫܘܿܫܵܐ
ܫ̇ܪܝܢ ܓܹܐܪܹ̈ܐ ܕܡܸܠܲܝ̈ܗܘܿܢ.
:ܒܝܲܕܸ ܚܘܠ̣ܛܵܢܵܐ ܘܡܘܙܵܓܼܵܐ
:ܨܵܒܹ̇ܝܢ ܕܢܸܥܛܘܢ ܠܟܝܢ̈ܐ
:ܟܕܕܠܚ̇ܢ ܠܹܗ ܒܡܪܬܗܘܢ
ܠܫܲܝܢܵܐ ܕܫܲܝܹܢ ܠܪ̈ܓܼܝܼܙܹܐ.
:ܠܲܢ ܠܵܐ ܢܸܗܘܘܹܐ ܕܢܫܬܿܒܗܲܪ
ܐܸܠܵܐ ܒܗܵܢܵܐ ܦܘܼܪܫܵܢܵܐ.
:ܟܲܕܼ ܡܵܘܕܼܝܼܢܲܢ ܕܲܟܼܝܵܢܲܢ
ܢܛܝܼܪ ܥܲܡ ܐܝܼܬܼܝܵܐ ܠܵܒܘܿܫܹܗ.
:ܒܼܢܘܟܠܵܢܵܐ ܕܪܫܝܬܼ ܦܓܪܢ
ܡܣܟܝܢܢ ܠܦܲܘܼܩܢ ܦܓܪ̈ܝܢ.
:ܘܕܲܡܫܵܘܬܲܦ ܥܲܡ ܐܝܼܬܼܘܼܬܼܵܐ
:ܐܝܼܩܵܪܹܗ ܠܲܢ ܪܘܼܡܪܵܡܵܐ ܗ̄ܘ̣
:ܟܠܹܗ ܓܸܢܣܲܢ ܐܸܬܼܝܲܩܲܪ
ܒܛܵܒܸ̈ܬܼܵܐ ܕܪܲ[...]ܘܼܬܼ ܫܘܼܒܼܚܹܗ.
:ܟܕܼ ܥ̇ܪܒ ܠܲܢ ܐܲܝܩܪܗ
ܒܫܝܢܢ ܕܠܘܬ ܥܒܘܕܐ.
:ܒܪܵܐ ܥܲܡ ܡܸܠܬܼܵܐ ܠܵܒܼܘܿܫܹܗ
ܩ̇ܪܝܢܢ ܕܠܵܐ ܦܘܼܠܵܓܼܵܐ.
:ܟܲܕܼ ܡܵܘܕܼܝܢܲܢ ܕܠܵܐ ܡܫܵܘܬܲܦ
ܥܲܡ ܐܝܼܬܼܘܬܼܵܐ ܒܟܼܠܡܕܡ.
:ܠܵܐ ܡܦܪܝܢܢ ܒܟܝܢܗ
ܘܠܵܐ ܛܥܹܝ̇ܢܢ ܡܘܲܟܵܟܹܗ.
:ܠܵܐ ܛܠ̇ܡܝܢܢ ܦܘܪܩܵܢܹܗ
ܘܠܵܐ ܡܕܲܓܠܝܼܢܲܢ ܡܘܼܠܟܢܘ̈ܗܝ.
:ܡܵܘܕܹܝܢ ܒܡܚܠܬܗ
ܘܣܵܓܼܕܝܼܢܲܢ ܠܲܫܒܼܚ̈ܬܹܗ.
:ܡܝܲܩܪܝܼܢܲܢ ܦܓܼܪܬ ܕܡܸܢܲܢ
ܡܸܛܠ ܚܘܼܒܵܐ ܕܠܵܒܼܘܫܹܗ.
:ܠܟܣܝܐ ܒܓܸܠܝܐ ܡܵܘܕܼܝܼܢܲܢ
ܘܠܲܥܓܼܝܵܐ ܡܸܛܠ ܟܲܣܝܵܐ.
:ܟܲܕܼ ܥ̇ܦܝܢܢ ܬܵܘܕܝܼܬܼܵܐ
ܠܚܲܕܼ ܦܲܪܨܘܿܦܵܐ ܕܲܒܼܪܵܐ ܚܲܕܼ.
:ܠܛܠܡܲܝ̈ ܦܲܓܼܪܵܐ ܕܟܼܝܵܢܲܢ
ܢܩܛܪܓ ܐܢܘܢ ܡܘܟܵܟܹܗ
:ܘܠܡܚܫܝ̈ ܡܸܠܬܹܗ ܕܐܲܒܼܵܐ
ܢܡܲܟܸܿܟ ܐܢܘܿܢ ܫܘܼܠܛܵܢܹܗ.
:ܠܲܟܲܣ ܐܸܢܘܿܢ ܚܵܫܘܿܫܵܐ
ܕܚ̣ܫ ܒܟܝܼܢܗ ܘܐܸܬܼܢܲܣܲܝ.
:ܘܲܛܠܸܡ ܚܲܫܵܐ ܚܠܵܦ ܟܠܵܐ
ܣܛܲܪ ܡ̣ܢ ܡܸܠܬܼܵܐ ܠܵܒܼܘܿܫܗ.
:ܒܢܸܣܝܵܢܹܗ ܚܵܘܝܼ ܒܝܵܢܹܗ
ܕܠܲܟܼܝܵܢܹܗ ܩܪܸܒܼ ܢܸܣܝܵܢܵܐ.
:ܘܲܒܼܙܵܟܼܘܼܬܹܗ ܒܲܪܩ ܠܲܢ
ܕܲܒܼܚܹܝܠ ܪܘܼܚܵܐ ܐܸܬܼܢܲܨܲܚ̣.
:ܡܸܛܠ ܣܲܟܼܠܘܼܬܹܗ ܕܐܵܕܼܵܡ
:ܐܸܬܼܢܲܣ ܐܵܕܼܵܡ ܕܲܬܼܪܹܝܢ
:ܕܚܵܒܼ ܩܲܕܼܡܵܝܵܐ ܒܐܓܼܘܿܢܵܐ
:ܙܟܝܗ ܐܚܪܝܐ ܒܙܵܟܼܘܿܬܹܗ
:ܒܚܲܝܵܒܼܘܼܬܹܗ ܕܩܕܼܡܵܝܵܐ
ܚܵܒ̣ ܓܸܢܣܹܗ ܘܲܗܘ̤ܵܘ ܥܲܩܪܹ̈ܐ.
:ܘܲܒܼܙܵܟܼܘܼܬܹܗ ܕܐܲܚܪܵܝܵܐ
ܙܒܼ̈ܘ ܩܲܕܼܡ̈ܝܹܐ ܘܐܲܚܪ̈ܝܐ.
ܒܥ̤ܠܲܬܼ ܣܲܟܸܠܘܼܬܹܗ ܕܐܵܕܼܵܡ:
:ܥܲܠ ܡܵܘܬܵܐ ܘܫܲܥܒܸܿܕܼ ܓܢܣܹܗ
:ܘܲܒܼܚܘܼܡܵܣܢܹܗ̇ ܕܩܲܪ ܐܵܕܼܵܡ
ܡܝܼܬܼ ܡܵܘܬܵܐ ܘܲܚܝܵܘ̣ ܡܝܼܬܹ̈ܐ.
:ܫܪ̣̈ܥ ܐܵܕܼܵܡ ܘܢܲܦܲܠ ܘܐܲܠܸܦ
ܘܲܥܫܲܢܘ ܟܹܐܒ̈ܐ ܕܗܲܕܵ ܡܵܘ̈ܗܝ.
:ܘܡܵܡ ܐܵܕܼܵܡ ܕܲܬܪܹܝܢ ܘܲܚ̣ܝܵܐ
ܘܐܲܚܝܼ ܒܚܲܫܹܗ ܠܣܲܓܿܝܼܐܹ̈ܐ.
:ܒܥܲܕ ܬܲܟܼܬܘܼ ܫܵܐ ܚܠܵܦ ܐܵܕܼܵܡ
ܒܲܪ ܐܵܕܵܡ ܥܲܡ ܚܲܣܝܼܢܵܐ.
:ܘܦܲܪܥܹܗ̇ ܚܘܸܒܼ̈ܠܹܐ ܕܐܲܪܡܝܼ ܗ̄ܘ̣ܵܐ
ܒܪܸܓܲܬܼ ܦܹܐܪܵܐ ܥܲܠ ܐܵܕܼܵܡ.
:ܒܙܲܝܢܵܐ ܕܚ̣ܒܼ ܒܹܗ ܩܲܕܼܡܵܝܵܐ
ܒܗܐܸܬܼܢܲܨ̇ܚ ܐܵܦ ܐܚܪܵܝܵܐ.
:ܕܚܵܒ̣ ܐܵܕܼܵܡ ܒܪܸܓܲܬܼ ܦܹܐܪܵܐ
ܙܟ̣ܵܐ ܡܫܝܼܚܵܐ ܒܝܲܕܼ ܚܘܡܣܢܵܐ.
:ܐܕܼܵܡ ܩܲܕܼܵܡ̇ܐ ܕܡ̣ܢ ܐܲܪܥܵܐ
ܡܲܫܟܹܿܢ ܢܲܦܫܹܗ ܠܲܚܛܝܼܬܼܵܐ.
:ܘܐܵܕܼܵܡ ܪܬܼܪܹܝܢ ܝܗ̣ܒܼ ܢܲܦ̣ܫܹܗ
ܘܦܘܘܼܪܩܵܢܵܐ ܘܚܪܲܪ ܓܸܢܣܗ.
:ܡܸܛܠ ܐܵܕܼܵܡ ܥܲܠ ܡܵܘܬܵܐ
ܘܐܚܲܕܼ ܢܘ̈ܡܐ ܒܣܲܓܲܝܐܹ̈ܐ.
:ܘܒܹܐܕܡ ܕܲܬܼܪܹܝܢ ܩܐܸܬܼܒܛܲܠ
ܘܐܲܡܠܸܟ ܚܲܝܹ̈ܐ ܥܲܠ ܟܠܵܐ.
:ܐܵܕܼܵܡ ܒܐܵܕܼܵܡ ܐܸܬܼܚܲܪܲܪ
ܐܲܪܥܵܢܵܐ ܒܲܫܡܲܝܵܢܵܐ.
:ܕܲܫܪ̣ܵܝܗܝ ܡܵܘܬܵܐ ܠܬܼܘܩܵܢܹܗ
:ܨܒܬܗ ܒܚܲܝܹ̈ܐ ܫܡܝܢ̈ܐ
:ܠܐܕܼܵܡ ܢܲܣܝ ܡܸܪܘܕܼܵܐ
ܒܬܲܟܼܬܘܼܫܵܐ ܡܸܛܠ ܐܵܕܹܵܡ.
:ܚܲܕܼܙܵܝܗܝ ܕܲܠܒܼܝܼܫ ܠܲܟܼܝܵܢܹܗ
ܘܕܡ̇ܐ ܒܟܼܠܗܹܝܢ ܠܟܢܬܗ.
:ܥܲܡ ܒܲܪ ܐܸܬܼܟܲܬܲܫ
ܚܲܣܝܼܢܵܐ ܕܲܢܒ̣ܵܝܗܝ ܠܐܵܕܼܵܡ.
:ܘܠܵܘ ܥܲܡ ܚܲܝܠܵܐ ܕܐܝܼܬܼܘܼܬܼܵܐ
ܐܚܲܕܼ ܕܲܪܵܐ ܡܵܪܘܿܕܼܵܐ.
:ܢܦܘܼܫܘܼܢ ܣܢ̈ܐܐܕܐܝܼܬܼܘܬܐ
ܡ̣ܢ ܢܸܣܝܵܢܵܐ ܕܐܝܼܬܼܘܼܬܼܵܐ.
:ܕܗܵܐ ܚܵܘܝܼ ܠܲܢ ܒܲܪ ܓܸܢܲܣܹܗ
ܕܢܸܣܝܵܢܵܐ ܕܝܼܠܹܗ ܐܝܼܬܼܵܘܗ̇ܝ.
:ܢܹܐܡܲܪ ܗܘ̤ ܠܗܲܪ̈ܛܝܼܩܹܐ
ܬܲܠܡܝܼܕܼܵܘ̈ܗܝ ܕܐܵܟܸ̇ܠܩܲܪܨܵܐ.
:ܕܠܵܐ ܬܸܣܢܘܢ ܠܚܹܝܠ ܐܝܼܬܼܘܼܬܼܵܐ
ܒܲܪ ܡܘܼܬܼ ܪܲܒܿܟܼܘܿܢ ܣܛܵܢܵܐ.
:ܐ̄ܢܵܐ ܐ̄ܢܵܐ ܕܢܸܚܬܹ̇ܬܼ ܠܐܵܓܼܘܿܢܵܐ
ܘܐܸܚ̇ܕܝܬܼ ܕܲܪܵܐ ܥܲܡ ܒܝܼܫܵܐ.
:ܘܚܣܢܬܿܗ ܠܚ̇ܣܢ ܟܠܵܐ
ܒܚܲܝܠܵܐ ܕܠܒܫܢ[ܢܝ] ܡ̣ܢ ܟܲܪܣܵܐ.
:ܠܵܐ ܬܬܲܚܬܘܢܝܗܝ ܠܝܼܚܝܼܕܼܵܐ
ܬܠܚܬ̈ܝܵܬܼܵܐ ܕܡܵܝܘ̈ܬܹܐ.
:ܕܐܵܦ ܐ̄ܢܵܐ ܕܢܸܚܬܹ̇ܬ ܠܐܵܓܼܘܿܢܵܐ
ܒܚܲܝܠܹܗ ܢܸܣܒܹ̇ܬܼ ܙܵܟܼܘܼܬܼܵܐ.
:ܗܵܐ ܒܲܪ ܓܸܢܣܲܢ ܡܲܟܼܪܸܙ ܠܲܢ
ܕܡܲܢ̣ܘܼ ܐܝܼܬܼܵܘܗܝ ܬܲܟ̣ܬܘܼܫܵܐ.
:ܨܘܼܬ̣ܘܼ ܘܲܫܡܲܥܘ ܗܪ̈ܛܝܩܹܐ
ܕܠܵܐ ܡܸܬ̣ܢܲܣܝܵܐ ܐܝܼܬܘܼܬܵܐ.
:ܢܒ̣ܝܼܵܐ ܢܸܩܥܹܐ ܒܟܼܠ ܠܸܫܵܢ
ܘܢܲܟܸ̇ܣ ܐܢܘܢ ܠܚܬܝܪ̈ܐ.
:ܕܐ̄ܢܵܐ ܐ̄ܢܵܐ ܡܵܪܝܵܐ ܐܲܠܵܗܵܐ
ܘܠܵܐ ܐܸܬ̣ܚܲܠ̇ܦܹܬ̣ ܕܐܝܼܬܲܝ܀